

**Základná škola s materskou školou**

Berzehorská 154, 049 51 Brzotín, Slovensko

Tel.: +421-58-734 67 09

 ––––––––––––––––––––––––––––––––––––––––––––––––––––––––––––

**Správa**

**o výchovno-vzdelávacej činnosti**

**Brzotín Školský rok 2022/2023**

**Základná škola s materskou školou, Berzehorská 154, Brzotín**

**Správa**

**o výchovno-vzdelávacej činnosti, jej výsledkoch a podmienkach ZŠ s MŠ, Berzehorská 154, 049 51 Brzotín za školský rok 2022/2023**

**I. Prerokovanie v pedagogickej rade**

Správa o výchovno-vzdelávacej činnosti, jej výsledkoch a podmienkach za školský rok 2022/2023 bola prerokovaná na pedagogickej rade ZŠ 13. 9. 2023.

...............................................

 podpis riaditeľa školy

**II. Stanovisko zriaďovateľa:**

Obec Brzotín

1. s c h v a ľ u j e
2. n e s ch v a ľ u j e

Správu o výchovno-vzdelávacej činnosti, jej výsledkoch a podmienkach ZŠ s MŠ, Berzehorská 154, 049 51 Brzotín za školský rok 2022/2023.

V Brzotíne, dňa ....................... ........................................

 starosta obce Brzotín

**Východiská a podklady:**

1. Nová vyhláška Ministerstva školstva SR č. 435/2020, s účinnosťou od 1.1.2021 o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení.
2. Metodické usmernenia MŠ SR č. 10/2006-R k vyhláške MŠ SR č. 9/2005.
3. Sprievodca školským rokom pre školský rok 2023/2024.
4. Vyhodnotenie plnenia plánu práce ZŠ s MŠ.
5. Vyhodnotenie výchovno-vzdelávacích výsledkov v ZŠ.
6. Informácie o činnosti Rady školy pri ZŠ s MŠ.
7. Vyhodnotenie plnenia ŠkVP pre MŠ a ŠkVP ISCED 1, ISCED 2 pre ZŠ.
8. Ďalšie podklady: Národný projekt MŠVVaŠ SR NP PRIM II. pre MŠ.

Vypracoval: Mgr. Karol Samseli

 riaditeľ ZŠ s MŠ Brzotín

**OBSAH**

**Správa za školský rok 2022/2023 5**

**Základné údaje o škole 6**

**Údaje o počte zamestnancov 6**

**Prostredie školy 8**

**Hodnotiace správy školy 14**

Hodnotiaca správa MŠ za I. polrok šk. roka 2022/2023 14

Hodnotiaca správa MŠ za II. polrok šk. roka 2022/2023 18

Hodnotiaca správa výchovný porada a kariérový poradca 2022/2023 20

Hodnotiaca správa školský špeciálny pedagóg 2022/2023 26

Hodnotiaca správa žiacky školský parlament 2022/2023 29

Hodnotiaca správa školská knižnica 2022/2023 30

Hodnotiaca správa ŠKD 2022/2023 32

**Hodnotiace správy prierezových tém 34**

Hodnotiaca správa environmentálnej výchovy 2022/2023 34

Hodnotiaca správa osobnostný a sociálny rozvoj 2022/2023 36

Hodnotiaca správa dopravná výchova 2022/2023 37

Hodnotiaca správa multikultúrna výchova 2022/2023 40

Hodnotiaca správa mediálna výchova 2022/2023 41

Hodnotiaca správa ochrana života a zdravia 2022/2023 47

Hodnotiaca správa regionálna výchova a tradičná ľudová kultúra 2022/2023 51

**Projekty realizované v šk. roku 2022/2023 52**

**Spolupráca školy 54**

**Činnosť školskej jedálne pri ZŠ s MŠ 2022/2023 54**

**Rada školy 2022/2023 55**

**Výsledky výchovno-vzdelávacej činnosti v šk. roku 2022/2023 57**

**Záver 58**

**Správa**

**o výchovno-vzdelávacej činnosti, jej výsledkoch a podmienkach ZŠ s MŠ, Berzehorská 154, 049 51 Brzotín za školský rok 2022/2023**

Od 1. januára 2021 nadobudla účinnosť vyhláška Ministerstva školstva, vedy, výskumu a športu Slovenskej republiky č. [435/2020 Z. z.](https://www.vssr.sk/main/goto.ashx?t=26&p=5278145&f=3) o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení (ďalej len „vyhláška č. [435/2020 Z. z.](https://www.vssr.sk/main/goto.ashx?t=26&p=5278145&f=3)“). Táto vyhláška je vykonávacím predpisom v podobe všeobecne záväzného právneho predpisu vydaného podľa [§ 14 ods. 5 písm. d) zákona č. 596/2003 Z. z.](https://www.vssr.sk/main/goto.ashx?t=27&p=2973545&f=3) o štátnej správe v školstve a školskej samospráve a o zmene a doplnení niektorých zákonov v znení neskorších predpisov (ďalej len „zákon č. [596/2003 Z. z.](https://www.vssr.sk/main/goto.ashx?t=26&p=1021244&f=3)“). Nadobudnutím účinnosti vyhlášky č. [435/2020 Z. z.](https://www.vssr.sk/main/goto.ashx?t=26&p=5278145&f=3) sa zrušila vyhláška Ministerstva školstva Slovenskej republiky č. [9/2006 Z. z.](https://www.vssr.sk/main/goto.ashx?t=26&p=1022769&f=3) o štruktúre a obsahu správ o výchovno-vzdelávacej činnosti, jej výsledkoch a podmienkach škôl a školských zariadení.

Oproti predošlej právnej úprave nová vyhláška č. [435/2020 Z. z.](https://www.vssr.sk/main/goto.ashx?t=26&p=5278145&f=3) priniesla zmeny, ktoré sa týkajú najmä zníženia administratívnej záťaže pri vypracúvaní správ. V praxi sa z niektorých obligatórnych údajov stali údaje fakultatívne, vypustila sa povinnosť uvádzať údaje o ďalšom vzdelávaní pedagogických zamestnancov školy (tie sa nachádzajú v pláne profesijného rozvoja a ročnom pláne vzdelávania), údaje o finančnom a hmotnom zabezpečení výchovno-vzdelávacej činnosti školy, pričom tieto údaje bude možné zahrnúť do správy fakultatívne. Rovnako súčasťou správy už nemusia byť skutočnosti vychádzajúce z koncepčného zámeru rozvoja školy na príslušný školský rok a vyhodnotenie jeho plnenia, pretože táto povinnosť je definovaná samostatne v [§ 5 ods. 7 písm. h) zákona č. 596/2003 Z. z.](https://www.vssr.sk/main/goto.ashx?t=27&p=2972979&f=3) Spojená škola predkladá jednu správu za všetky svoje organizačné zložky a súčasti (školy a školské zariadenia). Základným východiskom a podkladom pre vypracovanie správy je vyhláška č. [435/2020 Z. z.](https://www.vssr.sk/main/goto.ashx?t=26&p=5278145&f=3), pričom riaditeľ školy môže takisto pri spracovaní správy využiť vypracovanú koncepciu rozvoja školy, plán práce školy na príslušný školský rok, hodnotiace správy poradných orgánov, metodických združení, predmetových komisií a údaje o činnosti rady školy.

**A. ZÁKLADNÉ ÚDAJE O ŠKOLE**

**1. Identifikačné údaje**

| **Názov školy** | Základná škola s materskou školou Brzotín |
| --- | --- |
| **Adresa školy** | Berzehorská 154, 049 51 Brzotín |
| **Telefón** | 058 734 67 09 |
| **E-mail** | zsmsbrzotin@gmail.com |
| **www stránka** | zsbrzotin.edupage.org |
| **Zriaďovateľ** | Obec Brzotín, Máriássyho námestie 167, 049 51 Brzotín |

**2.Vedúci zamestnanci školy a ich funkcie**

| **Meno a priezvisko** | **Funkcie** |
| --- | --- |
| **Mgr. Karol Samseli** | Riaditeľ ZŠ s MŠ |
| **PaedDr. Matej Tököly** | Zástupca riaditeľa školy |
| Mgr. Marianna KekeliakováIng. Marko HundžaBc. Lucia MartonováViera Tóthová | Školský špeciálny pedagógVýchovný a kariérový poradcaPredsedníčka rady školyVedúca ŠJ  |
|  |   |
|  |  |

**B. ÚDAJE O POČTE ZAMESTNANCOV**

**Vedenie školy:**

Mgr. Karol Samseli riaditeľ ZŠ s MŠ

PaedDr. Matej Tököly zástupca riaditeľa ZŠ s MŠ

**Pedagogický kolektív:**

Mgr. Jitka Kolláriková TU 1.A a 2.A

Mgr. Enikö Karkuszová TU 3.A a 4.A

Ing. Marko Hundža TU 5.A

Ing. Ladislav Szántai TU 6.A

Mgr. Ján Letanovský TU 7.A

Mgr. Dagmar Sasáková TU 8.A

Mgr. Radka Lindáková TU 9.A

Ing. Lucia Hronyeczová dlhodobá PN

**ŠKD:**

Alica Rusnyáková vychovávateľka - ŠKD I.

**PA v ZŠ:**

DiS. art. Ľubomír Rusňák ZŠ II. stupeň

Bc. Anna Čapóová učiteľka PA

**MŠ:**

Bc. Lucia Martonová TU MŠ

Mgr. Miroslava Gállová učiteľka MŠ

Kristína Polyáková rodičovský asistent - NP PRIM II

PaedDr. Zuzana Piaterová špeciálny pedagóg v MŠ - NP PRIM II

Ladislav Hlatký pedagogický asistent - NP PRIM II

**ŠJ:**

Viera Tóthová vedúca ŠJ

Mária Barkaiová kuchárka

Agáta Kuchtová pomocná kuchárka

**Administratíva/ekonomický úsek:**

Ing. Martina Huďová odborný referent – účtovník

Jana Bradáčová mzdový účtovník, referent PAM, administratívny pracovník

**THP:**

Iveta Szirotnyáková upratovačka

Soňa Danková upratovačka

Alexander Tóth kurič/údržbár

Údaje o žiakoch: v tomto školskom roku navštevovalo Základnú školu 85 žiakov a materskú školu 25 detí.

**C. PROSTREDIE ŠKOLY**

**Analýza vonkajšieho prostredia školy**

**Faktory determinujúce Základnú školu s materskou školou, Brzotín**

***Sociálne faktory* -** sa stali v súčasnosti najväčším determinantom kvality výchovno-vzdelávacieho procesu na našej škole. V poslednom desaťročí nastali výrazné demografické zmeny tak v spoločnosti , ako aj v našom regióne Gemera. Za obdobie posledných 10-tich rokov sa podiel žiakov zo sociálne i jazykovo znevýhodneného prostredia takmer desať krát znásobil. Životná úroveň týchto obyvateľov a ich potomkov sa nielenže nezlepšila, ale mierne upadá. Takmer 90% nezamestnanosť je toho živým príkladom. Sociálny status týchto rodín výrazne ovplyvňuje možnosti našej školy po stránke výchovno-vzdelávacích výsledkov. Škola svoje edukačné zámery čoraz viac prispôsobuje tomuto stavu a potrebuje reflektovať na najzákladnejšie potreby výchovy a vzdelávania žiakov. Rodiny týchto žiakov väčšinou nepokladajú za najväčšie priority dosiahnuté vzdelanie, motiváciu k učeniu, pravidelnú dochádzku ich detí do školy a rovnako necítia potrebu zdieľať starosti a problémy vyučovacieho i výchovného charakteru s jednotlivými učiteľmi – čo sa prejavuje vo veľmi nízkej miere spoluúčasti rodičov na živote školy. Školu navštevujú žiaci z rodín v hmotnej núdzi, preto všetci žiaci našej školy dostávajú sociálne balíčky vo forme bezplatných školských potrieb, ako aj stravu v školskej jedálni bez poplatku.

***Technologické faktory*** – využívanie moderných edukačných prostriedkov vo výchovno-vzdelávacom procese je v súčasnosti neodmysliteľnou súčasťou na škole. Žiaci podliehajú tlaku modernizácie a množstvu nových technologických pokrokov, žiaľ rodinná situácia, slabé sociálne zázemie a zabezpečenie rodiny to nevie zabezpečiť. Naša škola sa snaží priebežne modernizovať technické vybavenie školy, ale žiaľ tento proces je veľmi finančne náročný. Každá trieda je vybavená keramickou tabuľou, dataprojektorom,  počítačom a internetovým pripojením. Žiaci majú k dispozícii aj informatickú učebňu, ktorú môžu využívať pod dohľadom pedagóga. Základná edukačná úroveň pedagogických zamestnancov školy v oblasti IT technológii umožňuje popri neustálom vzdelávaní vo vyššej miere využívať aj tieto formy vzdelávania. Rozvoj nových technológii v škole a ich aplikácia priamo vo vyučovacom procese umožní zvýšenie dostupnosti informácií, najnovších poznatkov a sprístupní širší obzor pre žiakov.

***Ekonomické faktory*** – finančné možnosti školy sú značne obmedzené. Sociálna determinovanosť väčšiny rodín a vysoká miera nezamestnanosti regiónu neumožňujú využívať iné zdroje okrem samotných normatívov, ktoré dostávame od štátu. Tak, ako aj v minulosti, aj v súčasnosti chceme vylepšovať MTZ školy prostredníctvom získaných grantov z projektov. Aj tu však významnú úlohu zohráva spolufinancovanie projektov, na ktoré zdroje je veľmi náročné hľadať a nachádzať finančné prostriedky z rozpočtu. Jediná garantovaná forma financovania sú normatívy. Jednoznačne nepostačuje a vôbec nie sú zohľadnené špecifiká miestnych pomerov ani znižovanie reálneho normatívu vzhľadom na infláciu. Došlo síce ku znižovaniu počtu žiakov v jednotlivých triedach, ale aj napriek tomu to je ťažko realizovateľné.

***Politické faktory*** - vyplývajú z politiky daného štátu, z jeho inštitúcií i priorít, kde ešte školstvo stále nepatrí na tú pozíciu, ktorú si zaslúži. Naša škola v dôsledku rozhodnutia rušenia rajonizácie, ako aj vplyvom výraznejšieho populačného nárastu detí predovšetkým zo SZP je odrazom reality nášho regiónu. Naša škola disponuje v drvivej miere žiakmi, ktorých rodičia sú zo sociálne znevýhodneného prostredia a majú, až na výnimky nízky sociálny štandard. Dôsledná zmena legislatívy by mohla zmeniť sociálnu situáciu.

**Analýza vnútorného prostredia školy**

Analýzu budeme uskutočňovať prostredníctvom sebahodnotenia školy – hodnotiť jednotlivé faktory v porovnaní s plánovaným stavom prostredníctvom výstupov z dotazníkov pre žiakov, rodičov, rady školy, výsledkov žiakov, javovej analýzy, z testovania absolventov školy a podobne.

**Posudzovať mienime:**

* Súčasný vzdelávací program
* Materiálno-technické vybavenie vyučovania
* Plánovanie edukačného procesu
* Hodnotenie výsledkov žiakov
* Mieru využitia učebných pomôcok na vyučovaní
* Pedagogickú diagnostiku
* Riadenie VVP
* Klímu v škole a triede
* Využitie priestorov školy a pod.

**Silné stránky školy**

* Ochota zamestnancov vzdelávať sa
* VVČ so žiakmi z málopodnetného prostredia
* VVČ s integrovanými žiakmi
* Školský špeciálny pedagóg a spolupráca s poradenskými zariadeniami
* Využívanie alternatívnych prvkov vo vyučovaní
* Zavedenie prvkov CVS, prítomnosť ŠKD
* Sociálne cítenie pedagógov

**Slabé stránky školy**

* Sociálne zloženie žiakov zo SZP
* Neexistencia kurikula na naše sťažené podmienky
* Náročné trojjazyčné, sociálne poddimenzované prostredie, hygiena
* Slabá motivácia žiakov /i rodičov/ k vzdelávaniu, spolupráca so ZZ
* Nedostatočné ohodnotenie PZ pracujúcich v sťaženom prostredí
* Slabé aktívne učenie sa, nízka miera motivácie k edukácii
* Obmedzené finančné zdroje

**Šance školy**

* Vzdelávanie učiteľov v rámci profesijného rozvoja
* Väčšie využitie PC vo vyučovaní
* Modernizácia a oprava priestorov ZŠ
* Získanie ďalších asistentov učiteľa
* Lepšia spolupráca s obcou, rodinou žiakov
* Zaškolenie detí v MŠ /aspoň 2 roky/

**Riziká školy**

* Zloženie žiakov, znižujúci sa počet žiakov
* Personálna nestabilita - fluktuácia, slabá motivácia učiteľov
* Znižovanie reálneho normatívu
* Zvyšovanie počtu žiakov s poruchami učenia
* Nerovnosť šancí medzi školami
* Slabá spolupráca s rodičmi

**Materiálno – technické a priestorové zabezpečenie**

***Materiálne vybavenie školy*** -škola je vybavená dostupnými učebnicami a učebnými pomôckami, pri výučbe niektorých predmetov je využívaný výukový softvér. Pre ďalšie štúdium a prácu žiakov i pedagógov je k dispozícii školská knižnica so študovňou, učebňa IKT s možnosťou prístupu na internet. Literatúra, učebnice, učebné pomôcky a výukový softvér sú priebežne dopĺňané o nové. V súčasnosti všetky triedy a odborné učebne školy sú vybavené notebookom a dataprojektorom, ktoré pedagógovia aktívne využívajú vo výchovno-vzdelávacom procese.

***Priestorové vybavenie školy* -** Areál školy tvorí 6 budov, ihrisko a detský dvor.

Budova 1-hlavná budova slúži celej škole. Tu sídli vedenie školy, zborovňa, špeciálna učebňa pre žiakov so špeciálnymi výchovno-vzdelávacími potrebami a kancelária výchovného/kariérového poradcu, kancelária administratívnej pracovníčky a ekonómky školy.

Budova 2 – učebňa informatiky, spoločenská miestnosť, školská knižnica a školská dielňa.

Budova 3 – telocvičňa. K dispozícii sú tam šatne a kompletné sociálne zabezpečenie (toalety, sprchy). Telocvične spolu s vonkajšími ihriskami slúžia potrebám školy i verejnosti.

Budova 4 – triedy ročníkov 5.- 9.

Budova 5 – triedy ročníkov 1.- 4. a trieda ŠKD

V areáli sa nachádza aj MŠ v zrekonštruovanej budove zemianskej kúrie. V areáli je vonkajšie ihrisko a detský dvor s hojdačkami, ktoré nutne potrebuje rekonštrukciu.

***Technické vybavenie školy*** - jednou z priorít školy vo výučbe i v bežnom chode školy je využitie informačných a komunikačných technológií. Z toho vychádza i vybavenosť školy touto technikou. Pre výučbu nielen informatickej výchovy, ale i ďalších predmetov je určená počítačová učebňa. Žiaci majú počítač s prístupom na internet aj v knižnici. V každej učebni je notebook a dataprojektor, ktoré sú nevyhnutnou súčasťou výchovno–vzdelávacieho procesu. V zborovni je učiteľom k dispozícii kopírka, notebook a počítač. Škola po technickej stránke disponuje učebňou technickej výchovy (kovodielňa-drevodielňa), takmer všetky počítače už vypovedajú funkčnosť.

***Hygienické vybavenie školy* -** pre dodržiavanie pitného režimu pracovníkov školy sa v zborovni školy nachádza zásobník vody. Pre žiakov je v triedach pitná voda. Pitný režim je zabezpečený aj podávaním nápojov k obedu v školskej jedálni. Všetky sociálne zariadenia pre žiakov sú po rekonštrukcii.

**Personálne zabezpečenie**

**Štruktúra personálneho zabezpečenia školy**

Pedagogickí zamestnanci:

* riaditeľ školy
* zástupca riaditeľa školy
* výchovný/kariérový poradca
* školský špeciálny pedagóg
* špeciálny pedagóg (NP PRIM II. v MŠ)
* učiteľky pre predprimárne vzdelávanie
* asistenti(pedagogickí, rodičovskí) pre predprimárne vzdelávanie
* učitelia pre primárne vzdelávanie
* pedagogický asistent pre primárne vzdelávanie
* učitelia pre nižšie sekundárne vzdelávanie
* pedagogický asistent pre nižšie stredné vzdelávanie
* vychovávateľka školského klubu detí
* koordinátor jednotlivých prierezových tém
* koordinátor školskej knižnice

Nepedagogickí zamestnanci:

* ekonómka – účtovníčka, administratívna pracovníčka
* školská jedáleň - vedúca ŠJ, kuchárka, pomocná kuchárka
* upratovačky
* údržbár/kurič

**Podmienky na zaistenie bezpečnosti a ochrany zdravia pri výchove a vzdelávaní**

Na škole sú žiaci poučení o bezpečnosti a ochrane zdravia pri práci hneď na začiatku školského roka. Triedni učitelia vždy poučia žiakov o zásadách školského poriadku a vnútorného poriadku školy. Žiaci sú upozornení na najčastejšie chyby a úrazy pri pobyte na školskom dvore, školskej cvičebni či v triedach. V priebehu školského roka sú formou besied či súťaží oboznámení o ochrane a predchádzaní pred požiarmi, rôznymi prvkami zdravotníckej prípravy a o prvej pomoci pri poraneniach.

Pravidelné školenia o bezpečnosti a ochrane zdravia pri práci absolvujú aj zamestnanci školy. Ak sa na škole vyskytne nejaký prevádzkový nedostatok, snažíme sa ho hneď odstrániť.

Každý úraz žiakov zapisuje zodpovedná osoba – Mgr. Dagmar Sasáková do Knihy úrazov a žiak je okamžite ošetrený pedagógom alebo mu je privolaná lekárska pomoc.

**D. HODNOTIACE SPRÁVY ŠKOLY**

**Hodnotiaca správa za prvý polrok šk. rok: 2022/2023**

**Materská škola**

**Počet detí:** 25

**Z toho dievčat:** 11

**Predškoláci:** 13

**Individuálny plán**: 2

**Odloženie plnenia povinnej školskej dochádzky:** 2

V tomto polroku sa dochádzka detí do materskej školy výrazne zlepšila. Materskú školu navštevuje v priemere každý deň 15 detí. Spolupráca s rodičmi tiež napreduje.

**Predškoláci**

V mesiaci október 2022 absolvovali deti vstupné depistážne vyšetrenia, ktoré u mnohých z nich ukázali nedostatky vo všetkých vyšetrovaných oblastiach. Najlepšie výsledky v oblasti logického myslenia, grafomotoriky, pamäti, pozornosti atď. dosiahol Lukáš Mázik. Výrazne problémy sa však ukázali v jeho rečovom prejave. Relatívne dobré výsledky vstupného vyšetrenia dosiahli: Eliška Vavreková, Patrícia Harakályová, Damián Mišanko a Norbert Kristof. Zaostávanie a veľké nedostatky vo všetkých oblastiach sme zaznamenali najmä u Dominika Rusznyáka, Dominika Szamka, Bianky Šimkovej, Alexandry Polyákovej a Petra Harakályho. U Marka Gažiho a Vladimíry Gunárovej to bolo v oblasti matematických predstáv, vizuálnej pamäti a diferendiácie. Od polovice novembra sa začali s deťmi realizovať pravidelné stimulačné tréningy, čo sa odzrkadlilo aj na zlepšení v jednotlivých trénovaných oblastiach u väčšiny predškolákov.

Lukáš Mázik – výrazne zlepšenie v oblasti rečového prejavu, artikulácie a slovnej zásoby, kategorizácie a seriality.

Eliška Vavreková – zlepšenie vo vizuálnej pamäti a pozornosti, tempo reči a lepšia výslovnosť.

Norbert Kristof – výrazne rozšírená slovná zásoba, celkový rečový prejav, pozonosť a vizuálna pamäť.

Čo nás však veľmi teší je výrazné zlepšenie u Bianky Šimkovej, ktorá napreduje v rečovej oblasti, pozornosti, rozširovaní základných vedomostí a prejavenej radosti z dosiahnutých výsledkov.

Dominik Rusznyák a Dominik Szamko napredujú v rečovom prejave, zlepšení grafomotoriky a badateľný je záujem o stimulačné tréningy a radosť z úspechov.

Vladka Gunárová sa zlepšila v sústredenosti na prácu a udržaní pozornosti a výrazne sa rozšírila slovná zásoba aj napriek absenciám.

Peter Harakály napreduje v rozširovaní slovnej zásoby, rečového prejavu, tvorení zložitejších viet, pochopení inštruktáže zadaných úloh a pozornosti pri práci.

Marko Gaži sa zlepšil v oblasti auditívnej a vizuálnej pamäti a diferenciácie. Výrazne sa rozšírila slovná zásoba, kategorizácia a dobré výsledky dosahuje aj v oblasti grafomotoriky.

Alexandra Polyáková žiaľ z dôvodu slabej dochádzky do MŠ sme zlepšenie nezaznamenali. Veľký vplyv na jej vedomosti má aj málo podnetné sociálne prostredie a nezáujem rodičov o pravidelnú dochádzku dieťaťa do MŠ.

Damián Mišanko – práca je tu dosť zložitá, dieťa ma viaceré zdravotné problémy, preto nemá pravidelnú dochádzku do MŠ. S matkou je spolupráca dobrá, komunikujeme s ňou, ako môže s dieťaťom pracovať v domácom prostredí. Poskytnuté sú pre ňu pracovné listy najmä na stimuláciu v oblasti vizuálnej pamäti a diferenciácie, v rozširovaní slovnej zásoby, kategorizácie, matematických predstav a podobne.

Ádám Kozsár – je vzdelávaný v domácom prostredí, pri stretnutí s matkou sme jej odporučili jednoduché cvičenia napr. na rozvoj pozornosti, pamäti, atď.

**3-4 r. deti**

Tak isto sa realizovala vstupná depistáž, celkové výsledky boli mierne podpriemerné, ale vzhľadom a vek detí sme počas stimulačných tréningov zistili, že systematickou prácou sa u nich dá dosiahnuť dobrý výsledok. Zistené bolo najmä zaostávanie v rečovej oblasti – zostupný číselný rad, udržanie pozornosti, grafomotorických zručnosti, vizuálnej a auditívnej diferenciácie. Tým, že sa s deťmi pracuje aj na individuálnych stimulačných tréningoch zlepšenie je viditeľné u detí v týchto oblastiach.

Erika Ferová – rečový prejav, taktilno - kinestetické vnímanie, vizuálna pamäť.

Emília Krištofová – grafomotorické zručnosti, kategorizácia, vizuálna a auditívna pamäť, diferenciácia a základné matematické predstavy.

Matias Kónya – zlepšenie pozornosti, sústredenosti, viz. a audit. pamäti a pozornosti a celkový rečový prejav.

Evelin Gažiová – výrazný posun vo všetkých oblastiach, pracuje sa s ňou veľmi dobre. Inštruktáže dokáže pochopiť a prejavuje radosť z dosiahnutých výsledkov.

Štefan Kellner – nastúpil do MŠ neskôr, ale na základe dobrej dochádzky a systematickej práce s dieťaťom sme tiež zaznamenali badateľné zlepšenie v pozornosti, vizuálnej a auditívnej pamäti, no najmä v rečovom prejave, ktorý bol pri nástupe do MŠ veľmi slabý a to z dôvodu, že sa v domácom prostredí hovorí najmä rómsky.

Štefánia Kotlárová – zlepšenie sme zaznamenali najmä v rozvoji reči, slovnej zásoby a kategorizácie. Ďalej sme sa posunúť nestihli, lebo dieťa výrazne absentuje v dochádzke do MŠ.

Alissa Polyáková – zlepšenie je viditeľné vo výslovnosti, kategorizácií, serialite a matematických predstavách.

Jakub Tomi – v uplynulom období sa mu podarilo zlepšiť v oblasti auditívnej pamäti a diferenciácie, pozornosti, zlepšenie výslovnosti, kategorizácie. S týmto dieťaťom sa pracuje veľmi dobre, pretože na pokyny reaguje pozitívne a pracuje s radosťou.

Ester Rezmuvesová – mierne zlepšenie sme zaznamenali v oblasti grafomotoriky a matematických predstáv. V poslednom v období však MŠ navštevuje len sporadicky. Dieťa je však šikovné a pri systematickej práci a stimulačných tréningov by bolo zlepšenie určite oveľa výraznejšie.

Ondrej Moro – hodnotenie zlepšenia, či zhoršenia nie je možné, lebo do MŠ chodí len občas. Pri stimulačnej depistáži bolo zistené, že zadané úlohy v zadaných oblastiach zvládol. A pri pravidelnej dochádzke do MŠ je predpoklad, že by výrazne napredoval.

Nehodnotené sú deti, ktoré do MŠ nechodia a to sú: Michal Viola a Štefan Kónya.

Projekt NP PRIM II

Naďalej pokračujeme v projekte NP PRIM II spolu veľmi úzko spolupracuje. V tomto polroku však klímu v kolektíve narušovali niektoré faktory, ktoré boli konzultované s vedením. Chcem poďakovať TSP, ktorá nám vždy pomôže, keď o to požiadame. V materskej škole naďalej pracuje rodičovský asistent – Kristína Polyáková, a špeciálna pedagogička – PaedDr. Zuzana Piaterová. Do tímu nám po odchode pedagogického asistenta pribudla nová posila PA Marcela Kovácsová. Po ukončení depistáží boli realizované stimulačné tréningy na rozvoj čiastkových funkcií a symptómov. Chcem veľmi pochváliť ústretovosť a spoluprácu rodičovského asistenta pri riešení rôznych problémov týkajúcich sa návštev rodín. Z projektu sme zakúpili v tomto polroku nové oblečenie pre deti, didaktické pomôcky a hygienické potreby.

**Akcie, výlety a projektové dni:**

Turistické vychádzky

Jesenné upratovanie

Výroba jesennej ikebany na Obecnom úrade

Halloweenska párty

Tekvicománia – zapojenie sa do súťaže o najkrajšiu tekvicu

Na doktorov a sestričky

List Ježiškovi

Mikuláš

Vianočné tvorivé dielne na obci

Výroba vianočných pozdravov

Nácvik na vianočnú akadémiu

V Brzotíne, 23.1.20223 Bc. Lucia Martonová

**Hodnotiaca správa za druhý polrok šk. rok: 2022/2023**

**Materská škola**

**Počet detí**: 25

**Z toho dievčat:** 11

**Predškoláci:** 13

**Individuálny plán:** 2

**Odloženie plnenia povinnej školskej dochádzky:** 2

V druhom polroku je dochádzka detí do materskej školy stále dobrá, tak ako aj v prvom polroku. Materskú školu navštevuje v priemere každý deň 15 detí. Spolupráca s rodičmi tiež napreduje.

**Predškoláci**

V druhom polroku šk. roka 2022/2023 sa deti zúčastnili testov zameraných na školskú spôsobilosť a depistáže na školskú zrelosť. Týchto testov sa zúčastnili všetci predškoláci na odporúčanie pani psychologičky Hroncovej, by mali niektoré deti navštevovať špecializovanú triedu, nakoľko by mali problémy úspešne zvládnuť prvý ročník. Špecializovaná materská bola schválená na Rade školy. 11 predškolákov bolo zapísaných do tunajšej materskej školy, Ádám Kozsár na žiadosť rodičov bude pokračovať v plnení povinnej predškolskej prípravy v materskej škole v Plešivci. Vladimíre Gunárovej nebolo vydané Osvedčenie o ukončení povinnej predškolskej prípravy, nakoľko má veľmi veľa vymeškaných dní a rodičia nejavia záujem o vyriešenie tohto problému. Táto skutočnosť bola nahlásená na tunajšom obecnom úrade a na ÚPSVaR v Rožňave. Okrem Vladimíry bola ohľadom neplnenia povinnej predškolskej dochádzky aj Bianka Šimková. Oznámenie bolo zaslané na Obecný úrad v Slavci a taktiež aj na ÚPSVaR v Rožňave. Do materskej školy na nasledujúci školský rok bolo doposiaľ zapísaných 10 detí.

**Projekt NP PRIM II**

Naďalej pokračujeme v projekte NP PRIM II, ako team spolu veľmi úzko spolupracuje. Chcem poďakovať TSP, ktorá nám vždy pomôže, keď o to požiadame. Spoluprácu s nami ukončila rodičovská asistentka Kristína Polyáková. Taktiež pani špeciálna pedagogička Piaterová ku dňu 30.6.2023 ukončila pracovný pomer. Chcem veľmi pochváliť ústretovosť a spoluprácu oboch asistentiek pri riešení rôznych problémov týkajúcich sa návštev rodín. Z projektu sme pomohli dať ušiť oblečenie pre detí, ktoré vystupovali na Rómskom festivale.

**Akcie, výlety a projektové dni v druhom polroku šk. roka 2022/2023:**

Turistické vychádzky

Karneval

Návšteva školskej knižnice

MDD

MDŽ

Separácia odpadu – Brantner

Veľkonočné tvorivé dielne

Vystúpenie pre klub seniorov v Brzotíne

Výchovný koncert ZUŠ

Festival rómskych piesní a tancov

Školský výlet – Banícke múzeum v Rožňave

V Brzotíne, 30.6.2023 Bc. Lucia Martonová

**Hodnotiaca správa za šk. rok 2022/2023**

**Výchovný poradca a kariérový poradca**

**1. Hodnotenie činnosti výchovného a kariérového poradcu v oblasti profesijnej orientácie**

Činnosť výchovného a kariérového poradcu zameraná na profesijnú orientáciu žiakov prebiehala v súlade s plánom práce výchovného poradcu na školský rok 2022/2023. Pri výbere štúdia na strednej škole poskytoval aktuálne informácie o otváraných študijných odboroch v školskom roku 2022/2023, ktorých zber realizoval v súlade s podkladmi zverejňovanými Školským výpočtovými strediskami prostredníctvom programu Proforient a Edupage. Absolvovaním pracovných porád, prezentačných aktivít stredných škôl a evidenciou zasielaných materiálov stredných škôl aktualizoval prehľad o možnostiach štúdia na stredných školách:

06.10.2022 - Školenie ohľadom aktivít Centra poradenstva a prevencie

06.10.2022 - Beseda - Konzervatórium Rimavská Sobota

08.11.2022 - DOD Stredná zdravotnícka škola Rožňava

15.11.2022 - Beseda - SOŠ technická Košice

07.12.2022 - Online porada výchovných poradcov a kariérových poradcov

20.01.2023 - Workshop v oblasti kariérového poradenstva.

03.03.2023 - DOD Stredná odborná škola obchodu a služieb Rožňava
27.04.2023 - Porada - Kariérové poradenstvo v podmienkach CPP a jeho význam v prevencii
16.06.2023 - Pracovné stretnutie výchovných poradcov, kariérových poradcov a školských psychológov.

 Výchovný poradca vykonával zber záujmu žiakov o štúdium na strednej škole so zákonnými zástupcami žiakov v dvoch etapách. V spolupráci so školským špeciálnym pedagógom organizačne zabezpečil špeciálno-pedagogickú a psychologickú diagnostiku žiakov 9. ročníka.

Výchovný poradca zabezpečil zber informácií o žiakoch 4. ročníka, evidoval ich študijné výsledky a záujem o štúdium na gymnáziách s 8 ročným štúdiom. V stanovenom termíne zaslal spádovému školskému výpočtovému stredisku vyhlásenie o zbere údajov.

**1.1 Analýza rozmiestnenia žiakov končiacich v šk. roku 2022/2023**

V školskom roku 2022/2023 končilo 9. ročník 11 žiakov.

Zákonný zástupcovia 11 žiakov v stanovenom termíne doručili záväzné potvrdenie o nastúpení na štúdium na Strednej škole.

|  |  |  |  |
| --- | --- | --- | --- |
| **Zapísaní na učebné a študijné odbory, ktoré vyžadujú overenie špeciálnych schopností a talentu** | **Zapísaní na ostatné študijné a učebné odbory** | **Nezapísaní** | **Nepodali prihlášku** |
| 1 | 10 | 0 | 0 |

**a.) učebné a študijné odbory, ktoré vyžadujú overenie špeciálnych schopností, zručností
 alebo talentu.**

 V termíne do 20.03.2023 podali zákonný zástupcovia 3 žiačok prihlášky na učebné a študijné odbory, ktoré vyžadujú overenie špeciálnych schopností, zručností alebo talentu.

|  |  |  |  |
| --- | --- | --- | --- |
| **Stredná škola** | **Študijný odbor** | **Počet odoslaných prihlášok** | **Prijatí aZapísaní** |
| Obchodná akadémia, Akademika Hronca 8, 048 01 Rožňava | 6317M74 Bilingválne štúdium | 1 | 1 |
| Stredná zdravotnícka škola, Námestie 1. mája 1, 048 01 Rožňava | 5370M masér | 3 | 0 |
| Spolu |  | 4 | 1 |

**b.) Ostatné učebné a študijné odbory**

 V termíne do 20.03.2023 podali zákonný zástupcovia 11 žiakov 9. ročníka prihlášky riaditeľovi ZŠ na ostatné študijné a učebné odbory (okrem odborov, na ktoré sa vyžaduje overenie špeciálnych schopností, zručností alebo talentu). Riaditeľ ZŠ v stanovenom termíne odoslal 19 prihlášok na odbory, ktoré nevyžadujú overenie špeciálnych schopností, zručností alebo talentu.

Z celkového počtu žiakov bolo na strednú školu prijatých 8 žiakov po 1. kole prijímacích skúšok a 2 žiaci po 2. kole prijímacích skúšok. Zákonný zástupcovia 11 žiakov prejavili záujem odovzdaním záväzného potvrdenia o nástupe na štúdium na strednej škole.

|  |  |  |  |
| --- | --- | --- | --- |
| **Stredná škola** | **Študijný odbor** | **Počet odoslaných prihlášok** | **Prijatí aZapísaní** |
| SOŠ obchodu a služieb,Rožňavská Baňa 211, 048 01 Rožňava | 6444KČašník, servírka | 2 | 1 |
| 3661H Murár | 4 | 2 |
| 6456HKaderník | 1 | 1 |
| 6460HPredavač | 2 | 0 |
| Stredná zdravotnícka škola, Námestie 1. mája 1, 048 01 Rožňava  | 5361M Praktická sestra | 2 | 0 |
| SOŠ technická,Hviezdoslavova 5,048 01 Rožňava | 2561MInformačné a sieťové technológie | 1 | 1 |
| 2697K Mechanik elektrotechnik | 2 | 1 |
| 2487H01Autoopravár - mechanik | 3 | 3 |
| Obchodná akadémia, Akademika Hronca 8,048 01 Rožňava | 6317MObchodná akadémia | 1 | 0 |
| Spojená škola internátna, Zeleného stromu 8, 048 01 Rožňava | 6485GOpatrovateľská starostlivosť v zariadeniach sociálnej starostlivosti | 1 | 1 |
| Spolu |  | 19 | 10 |

Úspešné vykonanie zápisu na strednú školu absolvovali traja žiaci na Strednej odbornej škole obchodu a služieb, Rožňavská Baňa 211, 048 01 Rožňava.

Dvaja žiaci boli zapísaní na odbory s predpokladanou dĺžkou štúdia 3 roky. V študijnom odbore 3661 H 00 murár úspešne vykonal zápis zákonný zástupca 2 žiakov – Radek Kónya a Martin Vavrek. V študijnom odbore 6456 H 00 kaderník úspešne vykonal zápis zákonný zástupca 1 žiačky – Stephanie Rusznyáková.

Jedna žiačka bola zapísaná na odbor s predpokladanou dĺžkou štúdia 4 roky. Zákonný zástupca žiačky Alžbeta Vavreková vykonal zápis v odbore 6444K 00 čašník servírka.

Úspešné vykonanie zápisu na strednú školu absolvovala jedna žiačka na študijný odbor s predpokladanou dĺžkou trvania 3 roky na Spojenej škola internátnej, Zeleného stromu 8, 048 01 v Rožňave v odbore Opatrovateľská starostlivosť v zariadeniach sociálnej starostlivosti.

Úspešné vykonanie zápisu na strednú školu absolvovali piati žiaci na SOŠ technickej, Hviezdoslavova 5, 048 01 Rožňava. Zákonný zástupca žiačky Janette Čopákovej vykonal zápis v odbore 2561 M 00 informačné a sieťové technológie. Na odbor 2697 K 00 mechanik elektrotechnik, zákonný zástupca vykonal zápis žiaka Sebastiána Vavreka. Zákonný zástupcovia troch žiakov - Florián Kónya, Sebastián Rusnyák a Marian Rusznyák vykonali zápis na odbor 2487 H 01 autoopravár - mechanik.

Všetci žiaci splnili predpoklad prijatia na stredné školy, v podobe úspešného ukončenia deviateho ročníka základnej školy.

**2. Hodnotenie činnosti výchovného poradcu v oblasti starostlivosti o talentovaných a nadaných žiakov a o žiakov s výchovnými a vzdelávacími problémami.**

**2.1 Starostlivosť o talentovaných a nadaných žiakov v školskom roku 2022/2023**

V oblasti starostlivosti o talentovaných a nadaných žiakov výchovný poradca podporoval mimoškolskú činnosť žiakov, účasť a prípravu na súťaže v spolupráci s vedením školy, predsedom MZ, PK a vyučujúcimi v jednotlivých predmetoch. V školskom roku 2022/2023 sa žiaci ZŠ zúčastnili na nasledujúcich súťažiach a kultúrno-spoločenských vystúpeniach:

|  |  |
| --- | --- |
| Názov súťaže | Termín |
| Banícke múzeum očami detí | október 2022 |
| Záložka spája školy | október 2022 |
| Hudobné vystúpenie žiakov v rožňavskom Subsidiu | 02.11.2022 |
| Ekoposter 2022 | november 2022 |
| Informatická súťaž - Ibobor | 14.11.2022 |
| Okresné kolo v bedmintone starších žiakov ZŠ Rožňava | 15.11.2022 |
| Strelecká súťaž mladších a starších žiakov v streľbe Rožňava | 26.11.2022 |
| Hudobné vystúpenie žiakov v rožňavskom Subsidiu | 02.12.2022 |
| Hudobné vystúpenie žiakov v ZŠ Gemerská Poloma | 09.12.2022 |
| Futsalový turnaj starších žiakov v ZŠ Brzotín | 19.12.2022 |
| Školské kolo prednesu poézie a prózy | 27. - 28.02.2023 |
| Výtvarná súťaž - Vesmír očami detí | marec 2023 |
| Korčuliarsky výcvik | 03.03.2023 |
| Recitačná súťaž - Kellnerova Poloma | 03.03.2023 |
| Výtvarná súťaž - Svetový deň obezity | 16.03.2023 |
| Výtvarná súťaž - Školský program - Školské ovocie | 13.04.2023 |
| Turnaj starších žiakov vo futbale - Rožňava | 26.04.2023 |
| Hudobné vystúpenie - Ovčiarsky deň Brzotín | 06.05.2023 |
| Kultúrny program - Deň matiek | 11.05.2023 |
| Atletická súťaž starších žiakov - Rožňava | 23.05.2023 |
| Čo sa hýbe, to je živé - športové aktivity - Rožňava | 25.05.2023 |
| Futbalový turnaj starších žiakov - Brzotín | 26.05.2023 |
| Deň detí - športové aktivity - Brzotín | 01.06.2023 |
| Výtvarná súťaž - Hrad Krásna Hôrka | jún 2023 |
| Prírodovedná súťaž - Za krásami Slovenského krasu | 15.06.2023 |
| Detský festival rómskych piesní a tancov - Brzotín | 23.06.2023 |

**1.2 Starostlivosť o žiakov s výchovnými a vzdelávacími problémami školskom
roku 2022/2023**

 Pôsobenie výchovného poradcu v oblasti starostlivosti o žiakov s výchovnými a vzdelávacími problémami prebiehala v školskom roku 2022/2023 v rovinách prevencie a riešenia výchovných a vzdelávacích problémov.

**a.) Prevencia výchovných a vzdelávacích problémov**

 V školskom roku 2022/2023 výchovný poradca v rámci činností s cieľom predchádzania výchovných a vzdelávacích problémov zabezpečil v spolupráci s CPaP, PZ MVSR, a koordinátormi príslušných prierezových tém vyučovania nasledujúce aktivity zamerané na prevenciu problémov vo výchove a vzdelávaní.

Realizácia preventívno-výchovnej činnosti v ZŠ:
 - Preventívne aktivity zamerané na riziká používania internetu a mobilnej
 komunikácie, prevencia kyberšikanovania.
 - Preventívne aktivity zamerané na psychické problémy „Klbko podpory“.

 - Preventívne aktivity zamerané na záškoláctvo

 - Preventívne aktivity - Dopravná výchova

 - Preventívne aktivity - Emocionálne prežívanie

 - Preventívne aktivity - Rasizmus a diskriminácia

Realizácia preventívnych programov ZŠ:
 - Selektívna prevencia šikanovania.
 - Preventívny program kariérové poradenstvo.

Psychologická diagnostika a poradenstvo:
 - Kariérové poradenstvo

**b.) Riešenie výchovných a vzdelávacích problémov**

 Výchovný poradca v školskom roku 2022/2023 v spolupráci s triednymi učiteľmi realizoval pohovory so zákonnými zástupcami žiakov v spolupráci so zriadenou výchovnou komisiou, zasadajúcou na základe školského poriadku. Záznamy pohovorov sú uvedené v spise.

Výchovný poradca evidoval a riešil výchovné a vzdelávacie problémy žiakov v spolupráci s triednymi učiteľmi a vedením školy v súčinnosti s PZ MVSR, ÚPSVaR a realizoval opatrenia v zmysle zákona č. 245/2008 Z.z.

V Brzotíne, 30.06.2023 Vypracoval: Ing. Marko Hundža

 výchovný a kariérový poradca

**Hodnotiaca správa za šk. rok 2022/2023**

**Školský špeciálny pedagóg**

Počas školského roka 2022/2023 som viedla agendu školského špeciálneho pedagóga, ktorá obsahuje 50 spisov žiakov a detí, ktoré navštevujú ZŠ s MŠ Brzotín.

Ako každý rok sme riešili spoločne s vedením školy a výchovným/kariérovým poradcom Ing. Markom Hundžom záležitosti týkajúce sa detí v materskej škole, základnej škole a tiež sme sa podielali na plynulom úspešnom prestupe žiakov na stredné školy. Týmto mu ďakujem za spoluprácu a ústretovosť.

Najväčší objem práce zaberalo vyhotovenie a vedenie špeciálnopedagogickej dokumentácie, splnenie jednotlivých úloh podľa plánu práce školského špeciálneho pedagóga, podávanie žiadostí o odborné vyšetrenie žiakov a detí (špeciálnopedagogické a psychologické), osobné a telefonické konzultácie s odbornými pracovníkmi poradenského zariadenia.

V školskom roku 2022/2023 sme zrealizovali spoločne s CPP RV spolu 24 odborných vyšetrení žiakov školy, vo väčšine prípadov šlo o rediagnostiku žiakov, riešili sme aj žiakov 9. ročníka, ktorým bolo po stanovení nových záverov umožnené nastúpiť na nimi zvolený odbor strednej školy.

Pravidelne sa zúčastňujem pracovných porád pre špeciálnych pedagógov, tiež metodických združení, kde získané informácie premietam do pracovného prostredia.

Pri práci vychádzam z Metodického usmernenia školských špeciálnych pedagógov, ktoré vydalo Centrum špeciálno-pedagogického poradenstva v Rožňave.

Niekoľkoročná spolupráca našej školy s Centrom pedagogicko-psychologického poradenstva a prevencie a Centrom špeciálnopedagogického poradenstva v Rožňave pokračuje, novinkou v tomto školskom roku bolo zlúčenie týchto dvoch poradenských zariadení do jedného. **Od 1. januára 2023** sa zlúčili a poskytujú svoje služby klientom pod novým spoločným názvom **Centrum poradenstva a prevencie so sídlom na Letnej ulici 44 v Rožňave.**

Našim žiakom a zákonným zástupcom ponúka široký záber odbornej pomoci v oblasti psychologických a špeciálnopedagogických otázok. V školskom roku 2022/2023 sme mohli ako školská inštitúcia využiť ponuku nasledovných odborných činností:

**Ponuka odborných činností pre predškolské zariadenia v školskom roku 2022/2023**

**Psychologická diagnostika a poradenstvo**

* pri predčasnom prijatí na povinné predprimárne vzdelávanie
* pri posudzovaní školskej spôsobilosti,

**(Odporúčaný termín zaslania žiadostí na vyšetrenia do 03. 02. 2023)**

* pri nerovnomernom a zaostávajúcom vývine,
* pri výchovných problémoch,
* pri identifikácii intelektového nadania,
* pri posúdení špeciálnych výchovno-vzdelávacích potrieb,
* pri iných ťažkostiach podľa potreby.

**Skríningové a depistážne techniky**

* depistáž so zameraním na školskú spôsobilosť v prostredí MŠ.

 **(Odporúčaný termín posielania žiadostí – do konca decembra 2022)**

**Špeciálno-pedagogická diagnostika a poradenstvo**

* pri nerovnomernom a zaostávajúcom vývine,
* pri posúdení špeciálnych výchovno-vzdelávacích potrieb,
* posúdenie schopností a prognózy pri učení pred vstupom do školy.

**Špeciálno-pedagogická a psychologická intervencia** cielená na deti

* s nerovnomerným a zaostávajúcim vývinom,
* zo sociálne znevýhodneného prostredia,
* s pokračovaním plnenia povinného predprimárneho vzdelávania, v záujme korekcie nedostatkov v oblasti kognitívneho, rečového a psychomotorického vývinu.

**Preventívne programy**

* Program „Aby sme si rozumeli“,  ktorý je zameraný na skvalitnenie interakcie v predškolských zariadeniach, umožňujúci emocionálny, intelektuálny, sociálny a morálny rast dieťaťa (5 – 10 stretnutí).
* Program posilňovania zdravého psychického vývinu so zameraním na usmerňovanie agresivity „Smiať sa dovolené“ – 5 stretnutí.
* Program zameraný na emocionálny rozvoj predškolákov.

**Rozvojové programy**

* Program „Hurá do školy“ pre deti s pokračovaním plnenia povinného predprimárneho vzdelávania – realizovaný v priestoroch CPP Rožňava – prezenčná alebo on-line forma,
* Program „Pripravujeme sa do školy“ pre predškolákov (pred nástupom do školy) zameraný na rozvoj oblastí vývinu potrebných pre dosiahnutie školskej spôsobilosti – on-line.

**Ďalšia odborná činnosť**

odborná, poradenská, metodická a informačná pomoc pre učiteľov, rodičov v oblasti výchovy a vzdelávania, realizácia prednášok, seminárov/webinárov na témy (forma realizácie: individuálna, skupinová)

     tematické okruhy:

* školská spôsobilosť, vývin dieťaťa v predškolskom veku – čo by malo dieťa vedieť, než nastúpi do školy a ako možno tieto funkcie rozvíjať,
* postupy práce pre deti s pokračovaním plnenia povinného predprimárneho vzdelávania,
* výchova a vzdelávanie detí s poruchami správania,
* a ďalšie témy podľa dohody s MŠ. (zdroj: cpprv.sk).

**Dôležité informačné zdroje, ktoré je potrebné sledovať:**

* Manuál aplikačných pomôcok ako byť v škole úspešnejší – web MŠVVaŠ SR,
* Sledovať Sprievodcu školským rokom 2023/2024,
* Sledovať nástenku v zborovni o aktivitách ŠŠP,
* Školský zákon č. 245/2008
* Zákon č. 138/2019 o pedagogických zamestnancoch a odborných zamestnancoch a o zmene a doplnení niektorých zákonov.

V Brzotíne, 03.07.2023 Vypracovala: Mgr. Marianna Kekeliaková

 školský špeciálny pedagóg

**Hodnotiaca správa za šk. rok 2022/2023**

**Žiacky školský parlament pri ZŠ s MŠ Brzotín**

Školský parlament v školskom roku 2022/2023 bol zložený zo žiakov a pedagogického pracovníka školy - koordinátor. Počet zástupcov za každú triedu 1. Spolu 5 žiakov. Do žiackeho parlamentu si triedy druhého stupňa zvolili svojho zástupcu. 5.A triedu zastupovala Nela Kónyová, 5.A, 6.A triedu zastupovala Klaudia Lazoková, 7.A triedu zastupovala Samanta Gažiová, 8.A triedu zastupoval Tomáš Vavrek a 9.A triedu zastupoval Sebastián Rusznyák. Žiacky parlament si na svojom prvom zasadnutí v októbri zvolil za predsedu Tomáša Vavreka a za podpredsedníčku Samantu Gažiovú. Parlament zasadal počas školského roku štyrikrát. Počas výučby sa parlament snažil pomáhať pedagógom pri riešení výchovno- vzdelávacích problémov. Dohliadal na dodržiavanie práv dieťaťa. Snažil sa o zavádzanie prvkov demokracie pri vzájomnom kontakte učiteľ – žiak, odstraňoval vzájomné nedorozumenia.

 Zástupcovia vystupovali na triednických hodinách, oboznamovali spolužiakov s priebehom rokovania parlamentu, prijímali návrhy, odporúčania žiakov a tlmočili ich na zasadnutí parlamentu .

Členovia parlamentu sa snažili pozitívne vplývať na správanie sa žiakov mimo školy, na kultúrnych podujatiach, v priestoroch školskej jedálne, podnecovali angažovanosť spolužiakov, podávali návrhy na odmeny žiakov.

 Zasadanie parlamentu zvolával predseda v súčinnosti s koordinátorom. Program rokovania navrhovali členovia po dohode s koordinátorom.

V Brzotíne, 30. 06. 2023 Vypracoval: Mgr. Letanovský

 koordinátor činnosti žiackeho parlamentu

**Hodnotiaca správa za šk. rok 2022/2023**

**Školská knižnica**

Počas školského roka 2022/2023 školská knižnica slúžila nielen ako učebňa, ktorú bolo možné využívať počas vyučovania, ale aj v mimo vyučovacom čase. Počas školského roka sa v priestoroch knižnice realizovali individuálne výpožičky kníh, tvorivé dielne, projektové hodiny, besedy, prednášky a realizovala sa tu aj krúžková činnosť. Knižnica je dostupná aj pre činnosť školského špeciálneho pedagóga a psychologičiek z CPP v Rožňave, pre prácu so žiakmi so špeciálnymi potrebami. Školskú knižnicu môže navštevovať každý žiak našej školy počas výpožičného času alebo po individuálnej dohode s vedúcou knižnice. Tak isto aj žiaci škôlky v rámci aktivít so svojimi vyučujúcimi.

**Uskutočnené aktivity v školskom roku 2022/2023:**

September

* kontrola knižničných jednotiek a inventáru

Október

* návšteva školskej knižnice žiakmi III.-IV. ročníka, výpožičky kníh podľa vlastného výberu
* zapojenie sa do česko - slovenského projektu Záložka do knihy spája školy 13. ročník, celoškolská aktivita pre žiakov I. aj II. stupňa
* beseda – prezentácia strednej školy pre žiakov IX. ročníka, beseda s príslušníčkou policajného zboru na tému Záškoláctvo
* projektová hodina v rámci biológie, práca s odbornou literatúrou Atlas rastlín, ovocia, žiaci VI. ročníka

November

* zapojenie sa do výtvarnej súťaže pri príležitosti 120.výročia Baníckeho múzea v Rožňave, so žiakmi VI. ročníka, v ktorej sme získali ocenenie a slávnostne prevzali ceny v Galérii
* Medzinárodný deň školských knižníc – realizácia projektového dňa zameraného na podporu hlasného čítania spolu s výrobou plagátu, záložiek a riešenie literárnych úloh, projektový deň bol zameraný na slovenské ľudové rozprávky
* projektová hodina v rámci biológie, práca s odbornými Atlasmi húb, žiaci V. ročníka
* beseda – prezentácia Strednej odbornej školy technickej v Košiciach

December

* „List Ježiškovi“ – písanie listu a výroba vianočných pohľadníc pre Ježiška so žiakmi III. a IV. ročníka, akcia vyhlásená Slovenskou poštou
* vianočná tvorivá dielňa – výroba vianočných pozdravov pre vyučujúcich, vianočná pošta pre spolužiakov v spolupráci s ŠKD
* vianočná tvorivá dielňa – výroba ozdôb zo slaného cesta, zdobenie stromčeka v knižnici

Január

* individuálne čítanie literatúry pre deti na hodine etickej výchovy so žiakmi VI. ročníka
* beseda v rámci biológie s pani ochranárkou z NP Slovenský kras realizovaná v knižnici

Február

* školské kolo prednesu poézie a prózy, príprava na recitačnú súťaž „Kellnerova Poloma“
* výstava a prezentácia kníh získaných darom z projektu „Reštart Horného Gemera“, oboznámenie sa s novými knihami

Marec

* Marec mesiac kníh – zrealizované projektové hodiny pre žiakov I. aj II. stupňa. Literárny kvíz pre starších žiakov zameraný na prácu s textom, knihou, riešenie pracovného listu, Rozprávkový kvíz pre mladších žiakov zameraný na sledovanie slovenskej rozprávky s porozumením, riešenie úloh zameraných na od prezentovanú rozprávku, skladanie rozprávkového puzzle
* projektové hodiny biológie ku Dňu obezity
* beseda realizovaná s pracovníčkou RÚVZ na tému Deň obezity

Apríl

* veľkonočná tvorivá dielňa v knižnici – výroba veľkonočných pozdravov pre vyučujúcich, spojená s počúvaním slovenskej ľudovej rozprávky „Ako išlo vajce na vandrovku“

Máj

* tvorivá dielňa v knižnici – výroba výzdoby na Deň matiek
* zapojenie sa do celoslovenskej akcie – „Čítajme si....13.ročník čitateľského maratónu“
* beseda realizovaná terénnymi zdravotnými pracovníčkami z projektu „Zdravé regióny“ na tému Osobná hygiena pre žiakov I. a II. ročníka

Jún

* projektová hodina v rámci biológie
* návšteva školskej knižnice v rámci etickej výchovy – spoločenské náučné hry
* tvorivé dielne – výroba darčekov a výzdoby na XII. ročník detského festivalu rómskych piesní a tancov
* ukončenie individuálnych výpožičiek kníh

 V budúcom školskom roku plánujeme knižnicu opäť využívať na aktivity týkajúce sa rozvíjania čitateľskej gramotnosti, na besedy a projektové hodiny, viesť žiakov k pozitívnemu vzťahu ku knihám a čítaniu pravidelnými výpožičkami kníh.

V Brzotíne, 30. 06. 2023 Vypracovala: Mgr. Dagmar Sasáková

 vedúca školskej knižnice

**Hodnotiaca správa za šk. rok 2022/2023**

**Školský klub detí**

**Vychovávateľka :** Alica Rusnyáková

**Počet oddelení :** 1

**Ročníky :** 1. - 5. ročník

**Počet žiakov :** 18 ( ch : 7, d : 11 )

**Miesto :** U1, ŠKD trieda

Školský klub detí navštevovalo v školskom roku 2022 / 2023 18 žiakov 1. - 5. ročníka základnej školy v rámci jedného oddelenia.

Ministerstvo školstva, vedy, výskumu a športu SR vyhlásilo v rámci Plánu obnovy a odolnosti Slovenskej republiky 2. kolo výzvy na predkladanie žiadostí na***„Kompenzáciu poplatku v školskom klube detí za žiakov zo sociálne znevýhodneného prostredia a v hmotnej núdzi“.*** Cieľom výzvy bola podpora účasti sociálne znevýhodnených žiakov na aktivitách školského klubu detí. Nástrojom na naplnenie cieľa je kompenzácia poplatkov za ŠKD pre žiakov zo sociálne znevýhodneného prostredia, resp. z rodín v hmotnej núdzi. Tým sa  odstráni hlavná prekážka (poplatky za ŠKD) pri zapojení sa žiakov zo sociálne znevýhodneného prostredia, resp. z rodín v hmotnej núdzi do činnosti ŠKD. Naša škola sa do tejto výzvy zapojila a v rámci tohto projektu bola kompenzácia poplatku za ŠKD realizovaná od 01.09.2022 do 30.06.2023.

Celoročný plán práce ŠKD bol rozpracovaný do časovo - tematických plánov a do týždenných rozvrhov výchovných činností. Pravidelne sa striedali tematické oblasti výchovy : *spoločensko - vedná, prírodovedno - environmentálna, pracovno - technická, esteticko - výchovná, telovýchovná, zdravotná a športová.*

Výchova a vzdelávanie v čase mimo vyučovania boli realizované odpočinkovými, rekreačnými a relaxačnými činnosťami, záujmovými činnosťami, sebaobslužnými činnosťami, prípravou na vyučovanie, pobytom vonku. Príprava na vyučovanie bola realizovaná písaním domácich úloh, ale aj formou didaktických hier. V rámci aktivít realizovaných v ŠKD sa žiaci zúčastnili Programu environmentálnej výchovy realizovaný Správou Národného parku Slovenský kras. Žiaci ŠKD sa zúčastnili tvorivých dielní v Gemerskom osvetovom stredisku.

Počas školského roka boli realizované aktivity ako výroba záložiek do kníh v rámci projektu *Záložka do knihy spája školy,* výroba pozdravov ku dňu Úcty starším, výroba šarkanov, karnevalových masiek, Halloween, Vianočná tvorivá dielňa, Valentínska pošta, Veľkonočná tvorivá dielňa, darček pre mamičku. Žiaci pomáhali pri estetickej úprave a výzdobe triedy svojimi prácami a výtvormi. Jednotlivé činnosti aktívne, kreatívne sa striedali s činnosťami odpočinkovými.

Zámerom ŠKD bolo poskytnúť deťom priestor pre oddych a rekreáciu, vytvoriť podmienky pre primeranú prípravu detí na vyučovanie, podporovať deti k vytváraniu priateľských vzťahov s rovesníkmi, podporovať tvorivosť a fantáziu detí, podporovať a upevňovať hygienické návyky detí, potláčať prejavy agresie v kolektíve. Činnosť v ŠKD prebiehala v priateľskej atmosfére, s prihliadnutím na záujmy detí.

V Brzotíne, 30.06. 2023 Vypracovala: Alica Rusnyáková

 vychovávateľka

**Hodnotiaca správa za šk. rok 2022/2023**

**Prierezová téma – environmentálna výchova**

 Problematika environmentálnej výchovy je začlenená do rôznych vyučovacích predmetov. Najčastejšie sú to biológia, geografia, fyzika, chémia, prírodoveda, vlastiveda, občianska náuka, etická výchova a svet práce.

**Hlavnými úlohami prierezovej témy za školský rok 2022/2023 boli:**

* nadobudnutie vedomostí v environmentálnej problematike
* utváranie postojov v environmentálnej problematike vo všetkých predmetoch
* zapájanie žiakov do súťaží a rôznych aktivít v environmentálnej oblasti
* udržiavanie čistoty v škole a v okolí školy
* spolupráca s príslušnými organizáciami
* vedenie žiakov k zdravému životnému štýlu

 Aj v tomto školskom roku 2022/2023 sme plán činnosti environmentálnej výchovy napĺňali v rámci prierezových tém na I. stupni ZŠ najmä vo vyučovacích predmetoch - prvouka, prírodoveda, vlastiveda, pracovné vyučovanie, výtvarná výchova a etická výchova. Na II. stupni ZŠ bola začlenená prierezová téma najmä v predmetoch biológia, geografia, chémia, fyzika, svet práce a pracovné vyučovanie.

 Triedna učiteľka si so žiakmi VIII.A triedy stanovili celoročný cieľ v oblasti správneho separovania zálohovaných plastových fliaš a plechoviek. Stanovený cieľ sa podarilo úspešne realizovať počas celého školského roka. Žiaci sa naučili správne pristupovať k tomuto druhu vratného obalového materiálu a za vrátenú zálohu nazbierať finančné prostriedky do triedneho fondu, ktoré boli použité na školský výlet. V tejto aktivite plánujeme pokračovať aj v budúcom školskom roku.

 Počas školského roka sme realizovali rôzne projektové hodiny tematicky zamerané či už na životné prostredie, chránenú flóru a faunu okolia alebo hodiny zamerané na zdravú výživu, obezitu, riziká fajčenia. Ku Dňu zdravej výživy bola organizovaná výstava ovocia a zeleniny v školskej jedálni. Výstava bola spojená s aktivitou, v ktorej mohli žiaci zahlasovať za svoje najobľúbenejšie ovocie a zeleninu. Pri tejto príležitosti žiaci VI. ročníka počas projektových hodín biológie vytvorili plagáty na tému „Ovocie“ a „Zelenina“, kde sa zároveň naučili správne rozdeliť druhy ovocia a zeleniny. Tému lesného spoločenstva sme začlenili ako projektovú hodinu pre žiakov V. ročníka. Naučili sa nielen o význame húb, ale aj bližšie poznať huby našich okolitých lesov. Žiaci VII. ročníka mali projektové hodiny zamerané na poznávanie chránených živočíchov nášho územia, zásady zdravej výživy a životného štýlu. V záverečných projektových hodinách biológie boli žiaci VIII. ročníka oboznámení prostredníctvom environmentálne zameraných videí s dôsledkami znečisťovania vzduchu, vody a pôdy a pozreli si prezentačné videá jaskýň nášho krasového územia ako je Gombasek, Silická ľadnica, Krásnohorská jaskyňa, Domica.

 Aj tento školský rok sme sa zapojili do environmentálnej súťaže, tentokrát na tému tvorba EKO plagátu – „Naša Zem“ a „Matka príroda“. Zorganizovali sa besedy s pracovníčkou RÚVZ v Rožňave, ku Svetovému dňu obezity. Žiaci VIII. ročníka sa zapojili do súťaže s RÚVZ s touto tematikou výrobou vlastného plagátu, kde úspešne obsadili prvé miesto v okresnom kole a ich práca postúpila na krajské kolo. Ďalšia beseda v spolupráci s RÚVZ bola pri príležitosti Dňa bez tabaku. Aj tento rok sme naďalej spolupracovali s Národným parkom Slovenský kras v Brzotíne. Zrealizovala sa ekovýchovná projektová hodina s pani MVDr. Balážovou na tému „Sovy a dravce“ . Z časového hľadiska sa nepodarilo uskutočniť naplánovanú hodinu na tému „Tajný život netopierov“, ktorú však presúvame do ďalšieho školského roka. Začiatkom školského roka žiaci VIII. ročníka absolvovali exkurziu Baníckeho múzea v Rožňave, konkrétne prírodovednú expozíciu pod názvom Jedinečné minerály Gemera. V závere školského roka sa družstvo našich žiakov zúčastnilo prírodovednej súťaže „Za krásami Slovenského krasu“, na náučnom chodníku Gemerská Hôrka, kde sa umiestnili na 6.mieste.

 Počas školského roka sme sa snažili aj o úpravu areálu školy. Hlavne v jesennom období hrabaním lístia, starostlivosť o kŕmidlo pre veveričky. Kvôli dlhodobo nepriaznivejšiemu počasiu v jarných mesiacoch sa nepodarilo realizovať výsadbu nových okrasných rastlín. Podarilo sa však vytvoriť so žiakmi VII. ročníka aj tento rok malú úžitkovú záhradku, o ktorú sa pravidelne starali.

 V budúcom školskom roku 2023/2024 sa budeme opäť snažiť realizovať akcie a projekty, ktoré budú viesť žiakov našej školy v environmentálnej výchove a poznaniu.

V Brzotíne, 30.06.2023 Vypracovala: Mgr. Dagmar Sasáková

 koordinátorka prierezovej témy

**Hodnotiaca správa za šk. rok 2022/2023**

**Prierezová téma – osobnostný a sociálny rozvoj**

 Cieľom prierezovej témy je prispieť ku komplexnému osobnostnému rastu žiaka a rozvoju jeho životných zručností. Prierezová oblasť Osobnostný a asociálny rozvoj rozvíja ľudský potenciál žiakov, poskytuje im základy pre zodpovedný život. Znamená rozvíjamie osobných a sociálnych spôsobilostí. Rozvíja u žiakov sebapoznávanie, sebaúctu, sebadôveru a s tým spojené prevzatie zodpovednosti za svoje konanie, osobný život a sebavzdelávanie. Pomáha žiakom pestovať si kvalitné medziľudské vzťahy. Táto prierezová téma rozvíja sociálne zručnosti a etické predpoklady potrebné pre život a spoluprácu v skupine.

Ďalším cieľom prierezovej témy je prevencia sociálno - patologických javov v škole, osvojovanie si zásad morálky v bežnom živote, vzdelávanie k ľudským právam a rodinnej výchove. Prierezová téma Osobnostný a sociálny rozvoj sa prelína všetkými vzdelávacími oblasťami, pričom sa pri jej uskutočňovaní brali do úvahy aktuálne potreby školského a triedneho prostredia. Oblasti prierezovej témy boli uplatňované na hodinách slovenského jazyka a literatúry, etickej výchovy, hudobnej výchovy, výtvarnej výchovy, telesnej výchovy, občianskej náuky, ale aj na triednickych hodinách. Úlohy sa realizovali prakticky, prostredníctvom vhodných cvičení, diskusií, hier.

Pre žiakov 8. ročníka bola zorganizovaná triedna aktivita s pani psychologičkou z CPP Rožňava na tému *emocionálne prežívanie žiakov.*

Pre žiakov 6. ročníka bol zorganizovaný preventívny program - *Póla radí deťom* na tému *šikanovanie, kyberšikana.*

Pre žiakov 6. ročníka sa taktiež konala beseda s príslušníčkou policajného zboru na tému *rasizmus a diskriminácia.*

Besedu na tému *záškoláctvo* zorganizovala pre žiakov celého druhého stupňa pani učiteľka Mgr. Dagmar Sasáková.

V rámci ŠKD sa žiaci 1. - 5. ročníka zúčastnili vianočných tvorivých dielní v Gemerskom osvetovom stredisku.

Na hodinách hudobnej výchovy si žiaci 5. - 6. ročníka zahrali na jednoduchých rytmických hudobných nástrojoch, s hrou Hudobná pátračka sa popasovali žiaci 7. - 8. ročníka.

V Brzotíne, 30.06.2023 Vypracovala : Alica Rusnyáková

 koordinátorka prierezovej témy

**Hodnotiaca správa za šk. rok 2022/2023**

**Prierezová téma – Dopravná výchova**

 Dopravná výchova bola obsiahnutá v jednotlivých predmetoch a riadila sa heslom **„Výchova k bezpečnosti v cestnej premávke„**. Úlohou dopravnej výchovy na škole je postupne pripraviť deti na samostatný pohyb v cestnej premávke v úlohe chodca ,alebo cyklistu a formovať mravné vedomie a správanie sa v zmysle morálnej a právnej zodpovednosti pri chôdzi a jazde v cestnej premávke. Podľa pokynov Ministerstva školstva sa dopravná výchova stala organickou súčasťou výchovno-vzdelávacieho procesu na základnej škole. Hoci dopravná výchova nie je samostatným predmetom, bola do obsahu jednotlivých predmetov zaradená tak, aby každý predmet svojou špecifickosťou a väzbou, s prvkami dopravnej výchovy, prispel ku komplexnej výchove detí a mládeže, ako aktívnych účastníkov cestnej premávky. Takmer všetky vyučovacie predmety, na 1. stupni základnej školy prispievali k rozvíjaniu dopravnej výchovy. Ťažisko bolo: v prvouke, vo vlastivede (orientácia v priestore, bezpečnosť na cestách a starostlivosť o zdravie, rozvíjať pozorovacie schopnosti, ťažisko vyučovania je v teréne), prírodovede (význam dopravnej disciplíny, čistota okolia, ochrana pred dopravnou nehodovosťou, zdravé životné prostredie. pracovnom vyučovaní a v telesnej výchove. Ale aj v rozširujúcich predmetoch ako slovenský jazyk a literatúra (rôzne básne, články, slohová výchova), výtvarná výchova (maľby dopravných ihrísk, križovatiek, dopravných prostriedkov), zemepis (vychádzky, používanie topografickej mapy, čítanie z máp), technické práce (zhotovenie dopravných značiek), prírodopis (zdravoveda, ochrana životného prostredia).

**Ciele dopravnej výchovy v našej základnej škole**

Ciele DV sú zamerané na všetky tri oblasti žiaka, na **oblasť kognitívnu, afektívnu a psychomotorickú.**

1. Pochopiť funkciu dopravy ako riadeného systému vymedzeného všeobecne záväznými právnymi predpismi
2. formovať mravné vedomie a správanie sa v zmysle morálnej a právnej zodpovednosti pri chôdzi, zvládať techniku chôdze
3. osvojiť si zásady bezpečného správania sa v cestnej premávke podľa všeobecne záväzných právnych predpisov ako chodec
4. naučiť deti pozorovať svoje okolie, vyhodnocovať situáciu z hľadiska bezpečnosti a aplikovať návyky bezpečného správania sa v cestnej premávke v praktickom živote,
5. zvládnuť základné taktické prvky chôdze
6. pochopiť význam komunikácie a kooperácie medzi účastníkmi cestnej premávky, naučiť sa predvídať potenciálne riziká vyplývajúce z povahy vozovky, dopravnej situácie a správania sa iných účastníkov cestnej premávky, učiť sa predvídať a reagovať na chyby druhých
7. pochopiť význam a úlohy policajtov pre bezpečnú a plynulú premávku na cestách
8. osvojiť si zásady, ale aj základné zručnosti a návyky súvisiace s poskytovaním prvej pomoci zranenej osobe pri dopravnej nehode
9. osvojiť si základné zručnosti a zásady správania sa pri dopravnej nehode.

**V priebehu vyučovania je potrebné vytvárať tieto kompetencie:**

1. Poznať dopravné značky a riadiť sa podľa nich.
2. Bezpečne chodiť po chodníku a po ceste.
3. Brať ohľad na ostatných účastníkov cestnej premávky.
4. Kultúrne sa správať na cestách a v dopravných prostriedkoch.
5. Zavolať alebo poskytnúť pomoc pri dopravnej nehode.
6. Schopnosť pozorovať svoje okolie a vyhodnocovať ho z hľadiska bezpečnosť
7. **stupeň**

Na prvom stupni sa dopravná výchova realizovala v aktivitách:

* ,,Póla radí deťom,, - Aktivitu realizovala príslušníčka PZ SR.

Aktivity z dopravnej výchovy boli zaradené aj počas triednických hodín, TŠV - turistických vychádzok, taktiež počas exkurzie v Galérii Baníckeho múzea v RV, kde si žiaci reálne preskúšali znalosti z DV, správanie sa pri pohybe v meste a taktiež na ,,Deň detí,,

* Tematická vychádzka – žiaci 3. a 4. ročníka absolvovali vychádzku v obci Brzotín, počas ktorej plnili ciele DV.
1. **stupeň**

Na druhom stupni bola DV zaradená aj počas triednických hodín - s triednym učiteľom, aj počas vyučovacích hodín TŠV - s učiteľom.

* Uskutočnila sa - Preventívna aktivita s príslušníkom PZ SR - s triednym učiteľom
* Návšteva Baníckeho múzea (8.A) - s triednym učiteľom
* Aktivita v RV - ,,Čo sa hýbe to je živé ,, - s učiteľmi TŠV

Žiaci plnia znalosti z dopravnej výchovy každodenným príchodom a odchodom zo školy aj pomocou vlastných prostriedkov ( bicykel, kolobežka) a taktiež autobusovou dopravou.

V Brzotíne, 30.6.2023 Vypracovala: Enikö Karkuszová

 koordinátorka prierezovej témy

**Hodnotiaca správa za šk. rok 2022/2023**

**Prierezová téma – Multikultúrna výchova**

 Multikultúrna výchova je proces, ktorého prostredníctvom si jednotlivci majú vytvárať spôsoby svojho pozitívneho vnímania a hodnotenia kultúrnych systémov odlišných od ich vlastnej kultúry a na tomto základe majú regulovať svoje správanie k príslušníkom iných kultúr. Multikultúrna výchova ako konkrétny vzdelávací program, zabezpečuje žiakom z etnických, rasových, náboženských a iných minorít také učebné prostredie a také vzdelávacie obsahy, ktoré sú prispôsobené špecifickým jazykovým, psychickým a kultúrnym potrebám týchto žiakov. Hlavné ciele multikultúrnej výchovy sme naplnili, definovali sme interkultúrne kompetencie, ktoré predstavujú schopnosť komunikovať s príslušníkom inej kultúry. S použitím zručností, postojov a informácií, ktoré umožňujú realizáciu takejto komunikácie. Žiak spoznal iné kultúry, rozvíjal sebareflexiu a reflexiu vlastnej kultúry, rozvíjal empatiu pre odlišné vnímanie sveta a odlišných programov, získaval toleranciu k iným, akceptoval príslušníkov iných kultúr ako plnohodnotných členov spoločnosti, vedel spolupracovať s inými. Tradičná kultúrna rozmanitosť Slovenska sa v súčasnosti prehlbuje vďaka otváraniu slovenskej spoločnosti pomocou médií, vďaka voľnejšiemu pohybu osôb a rozvoju turistiky. Viedli sme žiakov ku kultúrnemu sebauvedomeniu, k vnímaniu vlastných emocionálnych a sociálnych väzieb na kultúru blízkeho i vzdialenejšieho okolia, k tvorivosti v interakcii s druhými ľuďmi, hlavne so slabšími a znevýhodnenými. Poskytli dostatok podnetov pre zažitie mnohorakosti sveta. Podnecovali zvedavosť a záujem o okolie. Viedli sme žiakov k pochopeniu a rešpektovaniu faktu kultúrnej rozmanitosti. Rozvíjali sme sebareflexiu, ktorá vo vyšších ročníkoch primárneho vzdelávania vedie k uvedomeniu si koreňov a premien vlastnej kultúrnej identity. Spoznávali sme kultúry, s ktorými žiaci prichádzajú alebo môžu v krátkodobom horizonte prísť do styku. Rozvíjali schopnosť riešiť konflikty pokojnou cestou, schopnosť komunikovať a spolupracovať s nositeľmi iných kultúr v bezpečnom prostredí. Multikultúrna výchova v primárnom vzdelávaní rozvíja hlavne kultúrne kompetencie, osobné, sociálne a komunikačné kompetencie žiakov. V primárnom vzdelávaní rozvíja multikultúrna výchova všeobecnú otvorenosť detí voči odlišnému vnímaniu sveta. Kladie aj základy pre budúce samostatné kritické myslenie žiakov (Štátny vzdelávací program, ISCED 1).

V Brzotíne, 30.6.2023 Vypracovala: Mgr. Jitka Kolláriková

 koordinátorka prierezovej témy

**Hodnotiaca správa za šk. rok 2022/2023**

**Prierezová téma – Mediálna výchova**

Hlavným cieľom mediálnej výchovy bolo získanie a rozvoj mediálnej gramotnosti a osvojenie mediálnych kompetencií.

viedli sme žiakov:

- k základnej orientácii v druhoch médií, k poznaniu ich rozdielov a funkcií

- k poznaniu ich vplyvu na detského príjemcu ( poslucháča, diváka, čitateľa...),

- k pochopeniu mediálne spracovanej a znázorňovanej reality, používaných mediálnych výrazových prostriedkov a spôsobov usporiadania mediálnych produktov,

- k pochopeniu pozitívneho ale aj negatívneho vplyvu médií a ich produktov ( manipulácia, neprimerané násilie a i.), s ktorými každodenne prichádza do kontaktu

viedli sme žiakov :

 - k aktívnemu využívaniu médií v procese komunikácie,

 - k produkcii vlastných mediálnych príspevkov využívajúc svoj kreatívny potenciál,

 - k zručnosti obsluhovať technické zariadenia a nové technológie médií,

 - ku schopnosti kooperovať s inými mediálnymi tvorcami v procese komunikácie –

viedli sme žiakov :

- k zaujatiu kladného postoja k mediálnym produktom, ktoré poskytujú pozitívne hodnotové orientácie pre život človeka a vyberať si takéto pre svoj konzum,

- k odmietaniu mediálnych obsahov, ktoré odporujú etickým normám, prinášajú deformovaný pohľad na hodnoty a ohrozujú či škodia jeho osobnostnému vývinu ( predovšetkým nerešpektujú právo človeka na ochranu jeho intimity, propagujú násilie ako normálnu

a akceptovateľnú formu riešenia medziľudských a spoločenských konfliktov ),

 - k eliminácii negatívnych mediálnych vplyvov na svoju osobnosť zodpovedným prístupom k nim,

 - k uvedomeniu si hodnôt vlastného života a zodpovednosti za jeho naplnenie,

 - k schopnosti dokázať si zvoliť zodpovedajúce médium ako prostriedok pre naplnenie svojich potrieb – od získavania informácií a vzdelávania až po zmysluplné naplnenie voľného času

 **Obsahový štandard**

 Zhrnuli sme ho do piatich tematických oblastí:

- médiá v súčasnom svete ( základné druhy médií a masmédií – ich funkcie )

- druhy (typy) mediálnych produktov

- mediálna realita a jej účinky na osobnosť človeka - vplyv televízie ( filmy, reality show, spravodajstvo, reklama…), rozhlasu, novín,

časopisov, internetu…atď.

- etika v médiách (bulvarizácia médií)

- mediálna produkcia (tvorba mediálnych produktov)

 **Prierezovú tému sme nasledovne začlenili do predmetov na 1. stupni**

|  |  |  |
| --- | --- | --- |
| **Ročník** | **Predmet** | **Téma** |
| **2.** | Čítanie | Kde bolo, tam neboloZ rozprávky do rozprávky |
|  | Etická výchova | Hra na redaktoraHra na moderátora |
|  | Matematika | Ščítanie a odčítanie v obore do 20Vytváranie predstáv o prirodzených číslach v obore do 100Ščítanie a odčítanie do 100 |
|  | Prírodoveda | Lekári, špecialisti, chrupPráca a odpočinokKde sa stratili listy spadnuté zo stromov? |
|  | Slovenský jazyk | Konvencia v ústnej komunikáciiDelenie hlások |
| **3.** | Čítanie | Čítanie pre detiMilan Hudec – Pastieri v BetlehemePavol Dobšinský – Janko HraškoČítanie |
|  | Matematika | Násobenie a delenie prirodzených čísel v obore do 20 |
|  | Prírodoveda | Ako Egypťania stavali pyramíduProjekty na elektrickú energiuProjekty o živočíchoch |
|  | Vlastiveda | Ako vzniká mapaKde sa nachádzaAko vznikla slovenská hymna |
| **4.** | Prírodoveda | ZemGravitačné účinky ZemeZem a jej družicePrenikanie človeka do vesmíruHviezdy vo vesmíre |
|  | Hudobná výchova | Upravená slovenská ľudová pieseňUpravená ľudová pieseň skladateľom 19.-20. storočia |
|  | Výtvarná výchova | Dopĺňanie častí fotografie kresbou alebo maľbouFilmový trik, kulisaMaľovanie prostredníctvom počítačaHudba ako obraz tónov, farebné tóny, farebné stupnice |
|  | Čítanie | Slovenská tvár našich betlehemovVianočný vinšMačka s hrkálkamiBájkyPríbeh o uhádnutej hádanke |
|  | Matematika | Propedeutika pravdivých a nepravdivých výrokov |
|  | Slovenský jazyk | Bábkové divadlo - sloh |
|  | Informatika | PrehliadačePráca s internetomMultimediálne CD |

 **Prierezovú tému sme začlenili nasledovne do predmetov na 2. stupni**

**Slovenský jazyk a sloh**

|  |  |
| --- | --- |
| **Ročník** | **Téma** |
| **5.** | Melódia vietSlovosledHlavný slovný prízvukSMSE-mailInzerátReklamaOpisujeme osobu |
| **6.** | OznámenieInterviewReklamaElektronické slovníkyStupňovanie prídavných mien |
| **7**. | Nespisovné slová v súkromnej komunikácii |
| **8.** | Aká je budúcnosť plastovNeživotné podstatné mená mužského rodu zakončené na –rPredložkyFrazeologizmy |
| **9.** | Slová podľa historického hradiskaKarikaturaÚradné listyCitoslovciaÚvahaVývin slovenčiny |

**Literatúra**

|  |  |
| --- | --- |
| **Ročník** | **Téma** |
| **5.** | Pozvánka do knižniceNa návšteve u rozprávkarovObradové a pracovné piesne V bábkovom divadle |
| **6.** | PrísloviaDaniel Hevier: Pieseň pre tvoje ušiSick King-Smith: Ja a moja príšeraDetektívna literatúra |
| **7.** | AnekdotyPiesneRudyard Kipling, Jack London a Arthur Conan Doyle – projekt (výstupy žiakov)Rozhlasová hra |
| **8.** | Ľudová ľúbostná poéziaVedecko-fantastická literatúraMatúš Kučera: Konštantín a Metod |
| **9.** | Kamil Peteraj – Holuby na korzeBeseda o kniheWiliam Shakespeare – Rómeo a JúliaJ.G.Tajovský – Ženský zákon |

**Dejepis**

|  |  |
| --- | --- |
| **Ročník** | **Téma** |
| **5.** | Knihy |
| **6** | Dospievajúci a médiá |
| **7.** | Kníhtlač |
| **8.** | Spisovná slovenčinaGlobálne ekologické problémy |

**Etická výchova**

|  |  |
| --- | --- |
| **Ročník** | **Téma** |
| **5.** | Tvorivosť v medziľudských vzťahoch |
| **6.** | Pozitívne vzory v každodennom živote |
| **7.** | Etické aspekty integrovania sexuálnej zrelosti |
| **8.** | Prosociálnosť ako zložka vlastnej identity |
| **9.** | Masmediálne vplyvy |

**Fyzika**

|  |  |
| --- | --- |
| **Ročník** | **Téma** |
| **8.** | Optika |

**Geografia**

|  |  |
| --- | --- |
| **Ročník** | **Téma** |
| **5.** | Objavovanie Zeme |
| **6.** | NárodnostiŠírenie informácií |
| **7.** | Rôzny čas na ZemiObyvateľstvo Afriky |

**Matematika**

|  |  |
| --- | --- |
| **Ročník** | **Téma** |
| **5.** | Počítame v eurách a centochObchodnícke počtyStavbyZaokrúhľovanie v obchodochMatematická rozprávka |
| **6.** | Ceny v obchodoch |

**Chémia**

|  |  |
| --- | --- |
| **Ročník** | **Téma** |
| **6.** | Ochrana prírody a životného prostrediaVodaVzduch |
| **8.** | Ozónová vrstva Zeme Kyslé dažde |

**Informatika**

|  |  |
| --- | --- |
| **Ročník** | **Téma** |
| **5.** | InternetVyhľadávanie obrázkovElektronická poštaE-mail |
| **6.** | Príbehy z dejín internetuPríprava plagátu |
| **7.** | www stránkyÚprava obrázkov |
| **8.** | Prehliadač wwwMultimédiá v škole |
| **9.** | Informácie na webe |

Ciele mediálnej výchovy boli v školskom roku 2022/2023 splnené. Vďaka všetkým pedagógom, triednym učiteľom, ktorí na vyučovacích hodinách i na triednických hodinách sa snažili pracovať so žiakmi tak, aby ciele neboli iba na papieri, ale aby sa premietli do každodenného života.

V Brzotíne, 30.6.2023 Vypracoval: Mgr. Ján Letanovský

 koordinátor prierezovej témy

**Hodnotiaca správa za šk. rok 2022/2023**

**Prierezová téma – Ochrana života a zdravia**

Plán prierezovej témy ochrana života a zdravia bol vypracovaný v súlade so Štátnym vzdelávacím programom pre 1. a 2. stupeň základnej školy ISCED 1, ISCED 2 a Školským vzdelávacím programom. Na základe spomenutého je ochrana života a zdravia ako prierezová téma zastúpená vo všetkých vyučovacích predmetoch a zároveň v špecifických organizačných formách vyučovania - účelové cvičenia, športové súťaže a didaktické exkurzie.

Význam ochrany života a zdravia spočíva v celistvom vnímaní dôležitosti zdravia a jeho ochrany. Nevyhnutnosťou je zdôraznenie pobytu a pohybu v prírode ako významný faktor každodenného zdravého životného štýlu. Významnou obsahovou črtou prierezovej témy je ochrana života pred prírodnými silami, akútnymi environmentálnymi ohrozeniami ako aj ohrozeniami spôsobenými iným človekom. Okrem prevencie, potenciálnej hrozby a jej popisu je ochrana života a zdravia zameraná na žiaka v úlohe poskytovateľa pomoci pri popisovaných situáciách, ktoré sú značnou záťažou na psychiku jedinca. Preto prierezová téma obsahuje psychickú a motorickú prípravu na riešenie život ohrozujúcej situácie.

**Ochrana života a zdravia na 1. stupni ZŠ**

Ochrana života a zdravia je obsahom všetkých predmetov na 1. stupni ZŠ s najväčšou obsahovou jednotou s vyučovacími predmetmi prvouka, prírodoveda, pracovné vyučovanie a etická výchova. Jej cieľom orientovaným na žiaka je jeho rozvoj v zmysle nadobúdania vedomostí, zručností, postojov a návykov k ochrane, zlepšovaniu a záchrane svojho zdravia a zdravia ľudí vo svojom bezprostrednom okolí. Žiakov vedie k veku primeranému pochopeniu vzťahov, ktoré je nutné zachovať pre ochranu a zlepšovanie kvality svojho života. Okrem zvyšovania vedomostnej úrovne žiakov 1. stupňa ZŠ je jej cieľom aj zvyšovať schopnosť žiakov praktickej pomoci v život a zdravie ohrozujúcich situáciách činnosťami, ktoré svojou náročnosťou zodpovedajú možnostiam a schopnostiam žiakov s ohľadom na ich vek a individuálne dispozície.

Ciele prierezovej témy ochrana života a zdravia na 1. stupni ZŠ je preto možné vyjadriť nasledovne – Žiak vie/dokáže:

* Rozpoznať aktuálne zmeny ohrozujúce jeho zdravie a majetok
* Vysvetliť základné zásady zdravého životného štýlu
* Samostatne určovať spôsob a možnosť realizácie konkrétnych činností smerujúcich k ochrane svojho zdravia
* Vedome zlepšovať svoj aktívny spôsob trávenia voľného času
* Podať základnú prvú pomoc človeku v núdzi

**Ochrana života a zdravia na 2. stupni ZŠ**

Žiakom na 2. Stupni ZŠ umožňuje prierezová téma ochrana života a zdravia získať vedomosti, zručnosti, postoje a návyky k ochrane a zlepšovaniu svojho zdravotného stavu a záchrane života v prípade nutnosti situácie. Význam tejto prierezovej témy spočíva v systematizovaní poznatkov z prostredia zákonitostí smerujúcich k zlepšeniu svojho zdravotného stavu a zároveň schopnosti rýchlo a kvalitne reagovať na nevšedné situácie ohrozenia a záchrany života. Praktická zložka a praktická skúška nadobudnutých zručností je pri žiakoch 2. stupňa ZŠ významne dôležitá.

Cieľmi ochrany života a zdravia na 2. Stupni ZŠ sú: Žiak vie/dokáže

* Rešpektovať základné pravidlá udržania si dobrého zdravotného stavu
* Hodnotiť príčiny a dôsledky zmien vo svojom životnom štýle
* Zdôvodniť možnosti ochrany zdravia v každodennom živote
* Získať informácie o potenciálnom nebezpečenstve pre človeka pochádzajúceho z prírody, alebo činnosti človeka
* Poskytnúť 1. pomoc v prípade ohrozenia zdravia inej osoby
* Aktívne sa podieľať na eliminácii potenciálnych škôd na zdraví pri prírodných a environmentálnych katastrofách
* Zhodnotiť tendenciu nárastu množstva rizík, ktorým je človek vystavený s pribúdajúcim časom

ČINNOSTI USKUTOČNENÉ V JEDNOTLIVÝCH MESIACOCH

|  |  |
| --- | --- |
| **September** | - |
| **Október** | Deň zdravej výživy |
| Zdravá aktivita: Svetový deň ovocia |
| **November** | Okresné kolo v bedmintone |
|  | Strelecká súťaž |
| **December** | Projektová hodina biológie: Jedlé a jedovaté huby (5. ročník) |
|  | Futsalový turnaj v Brzotíne |
| **Január** | Zdravá aktivita: Korčuľovanie |
| **Február** | Zdravá aktivita: Korčuľovanie |
|  | Projektová hodina: Zásady zdravej výživy (7. ročník) |
| **Marec** | Zdravá aktivita: Korčuľovanie |
|  | Beseda: Svetový deň obezity |
| **Apríl** | Školský program - Školské ovocie |
|  | Projektová hodina - Prevencia šikanovania a kyberšikanovania (5. a 6. ročník) |
|  | Deň Zeme - účelové cvičenie, projektové hodiny |
|  | Zdravá aktivita: Futbal |
|  | Zdravá aktivita: Turnaj v stolnom tenise |
| **Máj** | Deň matiek – Vystúpenie s tematikou zdravého životného štýlu  |
| Zdravá aktivita: Čo sa hýbe, to je živé |
|  | Zdravá aktivita: Atletická súťaž (5., 6. a 7. ročník) |
|  | Zdravá aktivita: Futbalový turnaj |
|  | Beseda: Osobná hygiena |
|  | Beseda: Emocionálne prežívanie žiakov |
|  | Beseda: Rasizmus a diskriminácia |
| **Jún** | Školské výlety: Brzotín, Betliar, Rožňava, Krásnohorská Dlhá Lúka |
| Deň detí: Športové aktivity |
| Beseda: Deň bez tabaku |
|  | Súťaž: Za krásami Slovenského krasu |

Brzotíne, 30.06.2023 Vypracoval: Ing. Marko Hundža

 koordinátor prierezovej témy

**Hodnotiaca správa za šk. rok 2022/2023**

**Prierezová téma – Regionálna výchova**

Regionálna výchova bola obsahom všetkých vyučovacích predmetov na 1. a 2. stupni ZŠ s najväčšou obsahovou jednotou s vyučovacími predmetmi prvouka, prírodoveda, pracovné vyučovanie, geografia, biológia, dejepis a etická výchova. Jej cieľom orientovaným na žiaka bol jeho rozvoj v zmysle, nadobúdania vedomostí, zručností, postojov a návykov k poznávaniu, budovaniu a pozitívnemu vnímaniu regiónu – svojho životného priestoru. Žiakov sme viedli k veku primeranému pochopeniu vzájomných vzťahov medzi jednotlivými zložkami prostredia v regionálnom aj nadregionálnom rozmere. Okrem zvyšovania vedomostnej úrovne žiakov 1. A 2. stupňa ZŠ bolo jej cieľom aj aktívne zapojenie sa do poznávania a skúmania miestnej krajiny s ohľadom na schopnosti žiakov, ich vek a individuálne dispozície.
 V školskom roku 2022/2023 sa okrem tradičnej organizačnej formy edukačného procesu, žiaci oboznamovali s miestnou krajinou na vyučovaní geografie v teréne, počas didaktických hier a účelových cvičení.
 Nadobudnuté vedomosti v problematike planetárnej, regionálnej geografie a geografie regiónov sveta si žiaci 2. stupňa ZŠ overili súťažnou konfrontáciu na školskom kole Geografickej olympiády. Každoročného merania kvality poznatkov o NP Slovenský kras spojeného s vychádzkou s názvom Za krásami slovenského krasu sa 7.6.2022 zúčastnil štvorčlenný tím žiakov ZŠ s MŠ Brzotín, ktorý v súťaži obsadil 7. miesto. Spoznávanie regiónu sa uskutočňovalo aj prostredníctvom školských výletov po okolí ako Krásnohorská Dlhá Lúka, Betliar, Rožňava.
 Pozitívne vnímanie regiónu umocnili aj víkendové účasti žiakov ZŠ na podujatiach Ovčiarsky deň a Kultúrny deň obce Brzotín.

Brzotín, 30.6.2023

**Záujmové krúžky**

Činnosť záujmových krúžkov bola rozbehnutá podľa plánu krúžkovej činnosti na aktuálny školský rok.

**E. Projekty realizované v školskom roku 2022/2023**

| **Vyhlasovateľ**  | **Názov projektu**  | **Cieľová skupina**  | **Cieľ projektu** |
| --- | --- | --- | --- |
| **MV SR** | Národný projekt PRIM III: - Projekt inklúzie v Materských školách – pokračovanie | Deti v MŠ z rómskej komunity | viď komentár pod tabuľkou |
| **MŠVVaŠ** | Národný projekt edIT 2 *-* Zmiernenie dopadu pandémie ochorenia COVID-19 na vzdelávací proces na druhom stupni základných škôl vrátane zlepšenia dostupnosti vzdelávania | Pedagogickí zamestnanci  | viď komentár pod tabuľkou |

**Komentár:**

**NP PRIM II** v skratke

Hlavným cieľom projektu je vytváraním inkluzívneho prostredia v MŠ a prostredníctvom práce s rodinou zvýšiť počet detí z marginalizovaných komunít, predovšetkým Rómov, ktoré navštevujú MŠ a tým zabezpečiť zvyšovanie vzdelanostnej úrovne príslušníkov týchto komunít, ako jeden z nástrojov sociálno-ekonomickej integrácie.

Projekt **pre materské školy**

Inklúzia vo vzdelávaní predstavuje vzdelávanie všetkých detí spolu bez akýchkoľvek organizačných opatrení, ktoré by oddeľovali deti na základe rodu, spoločenskej triedy, etnicity, schopností, zdravotných postihnutí, jazyka, náboženstva a iných foriem rozdielov medzi ľuďmi. Inklúzia je právo dieťaťa a povinnosťou školy je sprostredkovať uplatňovanie tohto práva bez obmedzení.

**Inkluzívny tím** sa podieľa na odstraňovaní bariér a potrieb detí, najmä z MRK a zavádzaní inkluzívnych praktík v oblasti kultúry, politiky a praxe MŠ. Tím pracovníkov MŠ, vedený spravidla riaditeľom MŠ, ktorý tvoria pedagogickí zamestnanci a odborní zamestnanci MŠ, ako aj ďalší členovia napr. koordinátor práce s rodinou. Inkluzívny tím je podporovaný odborným poradenstvom a konzultáciami zo strany expertov. Podieľa sa na identifikácii a odstraňovaní bariér a potrieb detí, najmä z MRK a zavádzaní inkluzívnych praktík v oblasti kultúry, politiky a praxe MŠ.

ASISTENT UČITEĽA (ASU)

Kvalifikačné predpoklady v súlade so zákonom č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov.

Ďalšie kvalifikačné požiadavky stanovené MV SR/ÚSVRK **nad rámec minimálnych kvalifikačných predpokladov:**ovládanie materinského jazyka detí z MRK.

ODBORNÝ ZAMESTNANEC (OZ)

Kvalifikačné predpoklady sa danú pracovnú pozíciu musia byť v súlade so zákonom č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov. Prioritou je zamestnávanie školských špeciálnych pedagógov v MŠ.

KOORDINÁTOR INKLUZÍVNEHO VZDELÁVANIA (KIV)

* koordinuje a usmerňuje činnosť inkluzívneho tímu, zodpovedá za realizáciu autoevalvácie MŠ, vytvára podmienky na spoluprácu AsU, OZ  so zamestnancami NP TSP a TP  a NP KC a i..
* musí byť zamestnanec danej MŠ,
* odporúča sa zamestnať pre túto pracovnú pozíciu osobu vo funkcii riaditeľa školy.

**NP edIT2** – v skratke

 Základná škola je zapojená do projektu v rámci operačného programu Ľudské zdroje, ktorý je spolufinancovaný ESF a Európskym fondom regionálneho rozvoja. Cieľom projektu je zlepšenie technologickej pripravenosti na dištančnú/hybridnú výučbu, sanácia rizikových skupín ohrozených školským neúspechom a koordinovaná digitálna transformácia škôl.

V rámci projektu bolo škole doručené digitálne vybavenie (10x notebook, 5x tablet, 3x stolový počítač).

**Ďalšie projekty a spolupráca**

 Škola získala v rámci účasti v projekte Reštart horného Gemera (projekt Regionálneho centra podpory učiteľov) knižné publikácie pre školskú/triednu knižnicu.

 Základná škola s materskou školou je zmluvným partnerom Národnej koalície pre digitálne zručnosti a povolania Slovenskej republiky na projekte digitálny žiak a zabezpečenie informovanosti žiakov o existencii digitálneho príspevku a možnostiach jeho uplatnenia.

**F. SPOLUPRÁCA ŠKOLY**

**So zákonnými zástupcami žiakov**

Spolupráca školy s rodičmi dlhodobo je veľmi slabá. Stretávame s nízkym záujmom rodičov o výchovno-vzdelávacie výsledky ich detí, pretrváva nespolupráca (v ojedinelých prípadoch áno) pri riešení výchovných problémov žiakov, zanedbávanie povinnej školskej dochádzky a pod. Pedagógovia sú často vystavení slovným (nielen) útokom zo strany žiakov.

**S centrom pedagogicko-psychologického poradenstva a prevencie**

Spolupracujeme s CPaP a CŠPP v Rožňave pri tvorbe a realizácii preventívnych programov pre všetkých žiakov školy. Rodičia majú možnosť pravidelnej konzultácie so školskou špeciálnou pedagogičkou za účelom riešenia problémov so žiakmi.

**S organizačnou zložkou materská škola ( z pohľadu ZŠ)**

Neoddeliteľnou súčasťou našej školy je aj materská škola, ktorá sa nachádza v samostatnej budove starej kúrie. V  školskom roku 2021/2022 sme uskutočnili niekoľko spoločných akcií (viď hodnotiacu správu MŠ).

**G. ČINNOSŤ ŠKOLSKEJ JEDÁLNE PRI ZŠ s MŠ 2022/2023**

Školská jedáleň je dôležitá súčasť školy, aktívne sa podieľa na výchove k zdravému životnému štýlu, prispieva k tvorbe správnych stravovacích návykov. Je neoddeliteľnou súčasťou našej školy a významnou mierou sa podieľa na plnení úloh vyplývajúcich z Národného programu prevencie obezity a propagáciu zdravého životného štýlu prostredníctvom zdravého stravovania. Pripravuje obedy pre žiakov ZŠ a zamestnancov školy, ako aj pre kategóriu cudzích stravníkov, a celodennú stravu pre deti MŠ v obci Kružná. V školskom roku 2022/2023 bola investícia do vybavenia ŠJ/nerezový drez a nerezový stôl/, ostatné zariadenie školskej jedálne si vyžaduje nutne obnovu. Opakovane pretrvávajú problémy vo včasnom uhrádzaní stravného zo strany rodičov, snažíme sa ich riešiť zmierlivo výzvami a vysvetľovaním.

**H. RADA ŠKOLY**

**Hodnotiaca správa za rok 2022**

**Rada školy**

Rada školy pri ZŠ s MŠ bola ustanovená v zmysle § 24 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov v školskom roku 2022/2023 dňom 23.11.2022 zaniká. Dňom 24.11.2022 bude zvolená nová rada školy na obdobie 4 rokov.

**Zloženie členov Rady školy:**

|  |  |
| --- | --- |
| **Meno a priezvisko** | **Organizačná zložka** |
| Bc. Lucia Martonová – predseda RŠ | Pedagogický zamestnanec za MŠ |
| Viera Tóthová  | Nepedagogický zamestnanec |
| PaedDr. Matej Tököly – podpredseda RŠ, člen rady školy | Pedagogický zamestnanec za ZŠVo funkcii do septembra 2022 |
| Edita Gáborová | Rodič ZŠ |
| Denisa Lovašová | Rodič ZŠ |
| Alica Rusnyáková | Rodič MŠ |
| Ing. Karin Bodnáriková | Za zriaďovateľa |
| Tímea Repazsky Penger | Za zriaďovateľa |
| JUDr. Angelika Szakalová | Za zriaďovateľa |

8.3.2022 - Pani predsedníčka Bc. Lucia Martonová oboznámila prítomných členov rady školy o správe rady školy za kalendárny rok 2021. Pán učiteľ a zároveň zástupca predsedníčky rady školy. PaedDr. Matej Tököly oboznámil všetkých prítomných členov rady školy o správe výchovno-vzdelávacích výsledkoch v prvom polroku školského roka 2021/2022. V tomto bode padli rôzne pripomienky na havarijný stav niektorých častí budov, striech, cez ktoré zateká do budov základnej školy, o ktorých informoval ostatných členov rady školy p.uč. PaedDr. Matej Tököly. Pani predsedníčka Bc. Lucia Martonová taktiež poukázala na stav v materskej škole, ktorá nutne potrebuje vymaľovať a zrekonštruovať sociálne priestory.

Uznesenia:

Rada školy berie na vedomie:

I. Správu o činnosti RŠ za kalendárny rok 2021.

II. Správu o výchovno-vzdelávacích výsledkoch v prvom polroku školského roka 2021/2022.

16.9.2022 - Pán učiteľ a zároveň výchovný poradca Ing. Marko Hundža oboznámil všetkých prítomných členov rady školy o správe výchovno-vzdelávacích výsledkoch školského roka 2021/2022. Ďalej pán zástupca PaedDr. Matej Tököly oboznámil všetkých prítomných o informáciách zo zápisu do prvého ročníka základnej školy na školský rok 2022/2023. Následne sme sa rozprávali o rekonštrukčných prácach, ktoré na škole už prebiehajú, ako je oprava zatečeného stropu a výmena a vymaľovanie sadrokartónu v priestoroch šatne materskej školy a priestoroch základnej školy. Pani predsedníčka Bc. Lucia Martonová, následne bola ukázať ako prebieha rekonštrukcia budovy, ďalej podotkla, že je však ďalej nutné vymaľovať všetky priestory v budove materskej školy nakoľko sa to nerobila viac ako 6 rokov. V tomto bode padli aj poznámky ohľadne nových zamestnancoch školy, ale nakoľko je to téma na ďalšie zasadnutie rady školy, budeme sa tomu venovať hlbšie nabudúce.

Uznesenia:

Rada školy berie na vedomie:

I. Správu z  hodnotiacej správy a o činnosti, výchovno-vzdelávacích výsledkoch a hospodárení školy v šk. roku 2021/2022.

II. informácie o zápise žiakov do 1. ročníka.

V mesiaci november 2022 prebehne na škole hlasovanie za člena do rady školy, ktorý bude reprezentovať základnú školu a nepedagogických zamestnancov, nakoľko je koniec obdobia pôsobenia rady školy. Čo sa týka členov reprezentujúcich obecné zastupiteľstvo, to sa dozvieme až začiatkom kalendárneho roka 2023.

V Brzotíne, 28.10.2022 Vypracovala Bc. Lucia Martonová

**Výsledky výchovno-vzdelávacej činnosti**

**v školskom roku 2022/2023**



**Prehľad hodnotenia, klasifikácie prospechu a správania žiakov 1. stupňa ZŠ v školskom roku 2022/2023 v jednotlivých ročníkoch**

|  |  |  |  |  |
| --- | --- | --- | --- | --- |
|  | **I.A** | **II.A** | **III.A** | **IV.A** |
| Počet žiakov  | 9 | 8 | 8 | 7 |
| Počet žiakov, ktorí prospeli | 9 | 8 | 8 | 7 |
| Počet žiakov, ktorí prospeli s vyznamenaním  |  | 6 | 2 | 2 |
| Počet žiakov, ktorí prospeli veľmi dobre |  | 0 | 0 | 1 |
| Počet žiakov, ktorí neprospeli | 0 | 0 | 0 | 0 |
| Počet žiakov, ktorým bolo udelené pokarhanie *(na konci šk. roka 2022/2023)* | 0 | 0 | 0 | 0 |
| Počet žiakov, ktorí mali *zníženú známku* zo správania *(na konci šk. roka 2022/2023)* | 0 | 0 | 2 | 1 |
| Počet žiakov, ktorým bolo udelená pochvala *(na konci šk. roka 2022/2023)* | 3 | 0 | 2 | 2 |

**Prehľad hodnotenia, klasifikácie prospechu a správania žiakov 2. stupňa ZŠ v školskom roku 2022/2023 v jednotlivých ročníkoch**

|  |  |  |  |  |  |
| --- | --- | --- | --- | --- | --- |
|  | **V.A** | **VI.A** | **VII.A** | **VIII.A** | **IX.A** |
| Počet žiakov  | 10 | 10 | 10 | 11 | 11 |
| Počet žiakov, ktorí prospeli | 9 | 10 | 10 | 11 | 11 |
| Počet žiakov, ktorí prospeli s vyznamenaním  | 2 | 4 | 0 | 0 | 1 |
| Počet žiakov, ktorí prospeli veľmi dobre | 2 | 1 | 2 | 1 | 7 |
| Počet žiakov, ktorí neprospeli | 1 | 0 | 0 | 0 | 0 |
| Počet žiakov, ktorým bolo udelené pokarhanie *(na konci šk. roka 2022/2023)* | 2 | 2 | 2 | 5 | 4 |
| Počet žiakov, ktorí mali *zníženú známku* zo správania *(na konci šk. roka 2022/2023)* | 1 | 2 | 5 | 4 | 0 |
| Počet žiakov, ktorým bolo udelená pochvala *(na konci šk. roka 2022/2023)* | 1 | 3 | 0 | 3 | 6 |

**Záver**

Hodnotiaca správa za školský rok 2022/2023 poskytuje prehľad plnenia úloh, štatisticky spracované počty žiakov a detí a ich výsledkov, údaje o plnení plánu kontinuálneho vzdelávania neudáva (k dispozícii Plán profesijného rozvoja na riaditeľstve školy).

Jednotlivé ciele stanovené v pláne práce školy a Školských vzdelávacích programov a vo výchovnom programe ŠKD boli splnené (k dispozícii Plán práce na riaditeľstve školy).

 Opakovane konštatujeme, že najväčším nedostatkom, ktorý bráni v primeranom rozvoji školy, je jednak nedostatočná atraktivita školy pre rodičov žiakov pre zastaralé vybavenie a priestory školy, a tiež každoročná čiastočná obmena najmä pedagogického personálu z dôvodu neatraktívnosti postu a ohodnotenia učiteľov pre kvalifikovaný personál vo vzťahu s komplikovanou zložkou žiakov školy a veľmi slabej spolupráce zákonných zástupcov žiakov školy. Na požiadanie poskytujeme potrebnú súčinnosť vypracovaním analýz a poskytovaním potrebných údajov. Všetky problémy boli spomenuté vyššie. V MŠ sa ukazujú ako vážny problém staré stropy budovy, ktoré po výdatnejšom daždi vlhnú.

**S veľmi miernym optimizmom veríme, že problémy ZŠ s MŠ sa v blízkej budúcnosti doriešia a spolupráca s obcou bude na dobrej úrovni.**